ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 153. ΜΕΡΟΣ Γ' Δημιουργική διδασκαλία - PDF\nΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 153. ΜΕΡΟΣ Γ' Δημιουργική διδασκαλία\nDownload "ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 153. ΜΕΡΟΣ Γ' Δημιουργική διδασκαλία"\n1 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 153 ΜΕΡΟΣ Γ' Δημιουργική διδασκαλία\n2 154 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ\n3 Ιστορίες από μακριά Ονειροχρόνος Marigold Ashwell Σύμβουλος τεχνών, Ηνωμένο Βασίλειο Μερικές από τις ιδέες γι αυτό το εργαστήριο ανήκουν στον Allan Lindsay και στη Shelley Upton, υπεύθυνους θεατρικής αγωγής σε σχολεία δευτεροβάθμιας εκπαίδευσης. Αν και το υλικό ήταν πολύ διαφορετικό, χρησιμοποιήσαμε μαζί τις τεχνικές σε μια συνδιάσκεψη για την «τέχνη και την πολιτειότητα* 2» με νέους από την Ευρώπη και την Παλαιστίνη, πολλοί από τους οποίους βίωναν δύσκολες καταστάσεις. Σκοπός του θεατρικού εργαστηρίου Να καταστεί κατανοητό σε όσους συμμετέχουν πώς μέσω μιας διερευνητικής, δημιουργικής και συλλογιστικής διαδικασίας, οι ιστορίες μιας χωρικά και χρονικά απομακρυσμένης κοινωνίας μπορούν να δώσουν το έναυσμα για εξαιρετικά ευφάνταστες θεατρικές δράσεις. Διερευνήσαμε πώς: Oι ιστορίες αποκτούν σάρκα και οστά. Tο νόημα παίρνει πολλές διαφορετικές μορφές. Πειραματιστήκαμε με: Tον ήχο, την κίνηση και το χώρο για να δημιουργήσουμε τις ιστορίες μας. Είχαμε υπόψη μας και χρησιμοποιήσαμε: Πλήθος τεχνικών και μέσων, για να εξερευνήσουμε, να εμβαθύνουμε και να ερμηνεύσουμε τις ιδέες και τις αντιδράσεις μας. Λίγες γνώσεις για έναν από τους πολιτισμούς του κόσμου Μάθαμε μερικά πράγματα για τους αυτόχθονες της Αυστραλίας τους Αβορίγινες και τον πολιτισμό τους, δίνοντας έμφαση στα όνειρα. Επισκόπηση Εισαγωγικά παιχνίδια για να σπάσει ο πάγος. Συζήτηση για ιστορίες, παραδοσιακά παραμύθια, θρύλους και μύθους που αντικατοπτρίζουν τον πολιτισμό του καθενός και την ταυτότητά μας. Θεατρικά παιχνίδια και τεχνικές για να δεθεί η ομάδα και να προετοιμαστεί για το δραματουργικό μέρος. Εργασία σε επιμέρους ομάδες για τη δημιουργία αφηρημένων αντικειμένων, τόπων και ζώων. *πολιτειότητα: όρος στην ελληνική του αγγλικού citizenship, που αναφέρεται στην ιδιότητα του πολίτη\n4 156 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ Η προέλευση του Ονειροχρόνου των Αβοριγίνων και παραδείγματα. Δημιουργία και παρουσίαση πρωτότυπων ιστοριών για τον Ονειροχρόνο. Σκέψη και ανάλυση της δραματουργικής έκφρασης και του τρόπου που αυτή συνδέεται με τα παιδιά/τους νέους, που μαθαίνουν για τον κόσμο εντός και εκτός σχολείου. Υλικά κομμάτια μουσελίνας CD player και CD με τα εξής κομμάτια: «Everyone s gonna dance tonight», Paul McCartney, «Oxygene», Jean Michel Jarre, «Sacred Spirit vol. 1», μουσική των Ινδιάνων της Αμερικής. 6 σκουπόξυλα παραβάν και λάμπα για τις σκιές μακρόστενα κομμάτια ύφασμα για την τυφλόμυγα αυτοκόλλητες ετικέτες Συνεργασία Για να δώσουμε την ευκαιρία σε όσους συμμετέχουν να γνωριστούν και να συνυπάρξουν με άνεση στο χώρο: Όλη η ομάδα βγαίνει έξω και όσοι συμμετέχουν πιάνονται χέρι χέρι. Υπό τον ήχο του «Εverybody s gonna dance tonight» του Paul McCartney, τα μέλη της ομάδας εισέρχονται στο χώρο του εργαστηρίου χορεύοντας πιασμένοι. Κάποιοι απ αυτούς που συμμετείχαν κλήθηκαν να ηγηθούν της ομάδας και να σχηματίσουν αψίδα με τα χέρια τους. Παιχνίδι ονομάτων Συστάσεις και καλωσόρισμα Έμφαση στη χρήση της σωματικής κίνησης: Όλοι όσοι συμμετέχουν σχηματίζουν κύκλο και λένε «Γεια» και «Καλώς ορίσατε», καθένας στη γλώσσα του. Καθένας λέει το όνομά του και το όνομα ενός εντόμου, χειρονομώντας έντονα για να μεταμορφωθεί στο έντομο αυτό. Η ομάδα επαναλαμβάνει προσπαθώντας να απομνημονεύσει τα ονόματα. Βρες το ταίρι σου Έμφαση στον ήχο: Τα μέλη της ομάδας χωρίζονται σε ζευγάρια κάθε ζευγάρι διαλέγει έναν ήχο (όχι λέξη). Τα ζευγάρια χωρίζονται και διασκορπίζονται στην αίθουσα. Δένουν όλοι τα μάτια τους. Ο στόχος τους είναι να βρουν το ταίρι τους χρησιμοποιώντας τον ήχο που έχουν συμφωνήσει. Είναι δύσκολο αλλά διασκεδαστικό απαιτείται έντονη συγκέντρωση και προσοχή. Ενιαίο σύνολο Ομαδική έκφραση με πυρήνα, κίνηση, ρυθμό και ήχο: Όλα τα μέλη της ομάδας κινούνται στο χώρο και σταματούν όταν ηχεί το τρίγωνο. Στην αρχή πρέπει να καλύψουν όλο το χώρο, αλλάζοντας συχνά κατεύθυνση και φροντίζοντας να μην πέσει ο ένας πάνω στον άλλο. Στη συνέχεια, πρέπει να έχουν οπτική επαφή και επίγνωση της παρουσίας των υπολοίπων, αξιοποιώντας και πάλι όλο το διαθέσιμο χώρο. Στο τέλος τούς ζητείται να συνεχίσουν αυτή τη δραστηριότητα χωρίς τον ήχο του τριγώνου. Σταματούν όταν νιώθουν ότι η στιγμή είναι κατάλληλη. Κάποιος από την ομάδα αναλαμβάνει να υπαγορεύσει στους υπόλοιπους το ρυθμό της κίνησης.\n5 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 157 Κάποιος άλλος παράγει ένα συγκεκριμένο ήχο, που επαναλαμβάνεται από τους υπόλοιπους ακολουθώντας το ρυθμό. Όταν ακινητοποιείται η ομάδα, σταματάει η κίνηση και ο ήχος. Αυτή η στιγμή είναι η κατάλληλη για να αξιολογηθεί η μαθησιακή στρατηγική ρωτάμε όσους συμμετέχουν τι νομίζουν ότι μαθαίνουν. Πολλοί απαντούν ότι η δραστηριότητα αυτή τους βοήθησε να κατανοήσουν πώς μπορεί να λειτουργήσει η ομάδα ως ενιαίο σύνολο, ακούγοντας κάθε ήχο και παρατηρώντας κάθε κίνηση των υπολοίπων, προκειμένου να διαισθανθούν και την παραμικρή αλλαγή. Το σώμα σαν μέσο έκφρασης Πειραματισμός με τη σωματική έκφραση το σώμα σαν μέσο έκφρασης για την αναπαράσταση καθημερινών αντικειμένων και χώρων: Ομάδες 5-7 ατόμων αναπαριστούν μια πολυθρόνα, ένα πιάτο σπαγγέτι μπολονέζ, ρούχα μέσα σε μια ντουλάπα, ένα πλοίο, ένα κάστρο, ένα νεκροταφείο. Εξετάσαμε κάποιες από αυτές τις αναπαραστάσεις γιατί ήταν μια καλή ευκαιρία να χρησιμοποιηθεί η αξιολόγηση για τη μάθηση. Έγινε συζήτηση και ενθαρρύνθηκε ο σχολιασμός μέσω ερωτήσεων που χρησιμοποιούν την αξιολόγηση σαν κομμάτι της μαθησιακής διαδικασίας. Οι θεατές περιέγραψαν τι είδαν και πώς καταλάβαιναν τι αναπαριστούσαν αυτά που έβλεπαν. Τα μέλη της ομάδας που έκαναν τις αναπαραστάσεις άκουσαν χρήσιμα σχόλια. Το σώμα και οι ήχοι σαν μέσα έκφρασης Πειραματισμός με τη σωματική έκφραση, τον ήχο και την αργή κίνηση για την αναπαράσταση λιγότερο κοινών τόπων και στοιχείων και τέλος ζώων: Ομάδες 5-7 ατόμων αναπαριστούν μια θύελλα, έναν καταρράκτη, ένα ηφαίστειο, ένα παγόβουνο, μια ρουφήχτρα, μια αιωνόβια ελιά και μια πυρκαγιά σε δάσος. Ζητούμε από τις ομάδες να κάνουν τους ήχους που νομίζουν ότι θα ακούγονταν σε αυτές τις συνθήκες δημιουργούν έτσι ένα ηχητικό τοπίο. Γίνεται συζήτηση και ενθαρρύνεται ο σχολιασμός μέσω ερωτήσεων, π.χ.: Πώς καταλάβατε ότι ήταν καταρράκτης; Οι θεατές περιγράφουν τους ήχους που άκουσαν και τις μορφές που είδαν. Ομάδες 5-7 ατόμων αναπαριστούν με τα σώματά τους ένα επικίνδυνο φίδι, ένα περήφανο άτι, μια τρομαγμένη γάτα, μια αγριεμένη κατσίκα, μια αρχοντική τίγρη, μια πονηρή μαϊμού χρησιμοποιώντας αργή κίνηση και ήχο (μέχρι λέξη, όχι πρόταση). Γίνεται συζήτηση και ενθαρρύνεται ο σχολιασμός μέσω ερωτήσεων, π.χ.: Πώς καταλάβατε ότι ήταν μια αγριεμένη κατσίκα; Ανάλυση σκέψης Για εμβάθυνση του χαρακτήρα και τόνωση της φαντασίας: Ο συντονιστής ρωτά τα ζώα, π.χ.: «Γιατί είσαι αγριεμένη;» για την κατσικούλα;, «Πού ήσουν;» το άλογο, «Ποιος σε τρόμαξε;» τη γάτα. Μια μικρή εισαγωγή στον πολιτισμό των Αβοριγίνων Για να δούμε τι ξέρει ήδη η ομάδα και να δώσουμε ένα υπόβαθρο στο κεντρικό θέμα του εργαστηρίου: Τα μέλη της ομάδας καλούνται να αναφέρουν ιστορίες από την παράδοση της πατρίδας τους κάποιες από αυτές ανιστορούνται και βρίσκουμε τα κοινά σημεία με το θέμα της Συνδιάσκεψης πώς οι ιστορίες, και ιδίως αυτές της προφορικής παράδοσης, μας δίνουν\n6 158 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ πολύτιμες πληροφορίες για έναν πολιτισμό και τους ανθρώπους του. Ρωτάμε την ομάδα τι γνωρίζουν για τα όνειρα και τον πολιτισμό των Αβοριγίνων και βρίσκουμε κοινά σημεία με ιστορίες από άλλους πολιτισμούς, π.χ. όσον αφορά τη δύναμη των θεών κτλ. Συζητούμε βασικά θέματα, όπως η σημασία της ουσιαστικής κατανόησης των Αβοριγίνων, οι θεοί ή οι πρόγονοι που δημιούργησαν τον κόσμο, τα πνεύματα της φύσης και τα ίχνη που άφησαν πίσω τους οι πρόγονοι καθώς μετακινούνταν στη χώρα (μοιράζονται φωτοτυπίες με περιληπτικές πληροφορίες σχετικά με τους Αβορίγινες). Η ομάδα στη συνέχεια συζητά τι θα σήμαινε αν πιστεύαμε κι εμείς ότι καθετί ζωντανό έχει πνεύμα, πόσο περισσότερο θα φροντίζαμε το περιβάλλον από κάθε άποψη, οι παγκόσμιες ευθύνες θα ήταν δεδομένες, το ίδιο και ο σεβασμός στον πλανήτη. Θεατρικές τεχνικές που μπορούν να χρησιμοποιηθούν κατά την αναπαράσταση Επίδειξη ορισμένων τεχνικών αναπαράστασης επιλογή όσων δεν είναι γνωστές στην ομάδα: Βλέπουμε σε DVD μερικές επιλεγμένες τεχνικές αναπαράστασης αφήγηση, αργή κίνηση, ηχητικό τοπίο, ηθοποιός ως πηγή, χορός. Επεξηγείται επίσης η τεχνική της «ιστορίας στη γραμμή». Οι ηθοποιοί στέκονται ο ένας δίπλα στον άλλο σε ευθεία γραμμή και σε γενικές γραμμές δε μετακινούνται από τη θέση τους. Όλοι οι ηθοποιοί κοιτάνε διαρκώς μπροστά και δεν έχουν οπτική επαφή με τους άλλους ηθοποιούς. Υπάρχουν διάφορες εκδοχές για το πώς μπορεί να χρησιμοποιηθεί ο αφηγητής: Ο αφηγητής μπορεί να αφηγηθεί όλη την ιστορία. Κάποιες σημαντικές αράδες μπορεί να τις πουν οι ηθοποιοί. Οι ηθοποιοί στη σειρά μπορεί να αφηγηθούν την ιστορία. Οι ηθοποιοί μπορεί να πουν κάποια λόγια, σαν σε νατουραλιστική σκηνή, για να αφηγηθούν την ιστορία. Αν χρησιμοποιηθεί αφηγητής, οι ηθοποιοί δεν πρέπει να προσπαθούν να πουν κι αυτοί τα λόγια του. Αντί γι αυτό, πρέπει να βρουν μια χειρονομία/κίνηση ή έκφραση του προσώπου για να διευκρινίσουν όσα λέει ο αφηγητής. Τέτοιες χειρονομίες/εκφράσεις είναι, για παράδειγμα, η κίνηση αποχαιρετισμού με τα χέρια, για να δείξουμε το «γεια/αντίο», ή το έκπληκτο πρόσωπο και τα χέρια με τις παλάμες προς τα πάνω, για να δείξουμε ερώτηση. Οι κινήσεις/δράσεις της ιστορίας δραματοποιούνται με απλουστευτικό και υπερβολικό τρόπο. Είναι πιο σημαντικό να «δείξεις» ότι είσαι πεινασμένος τρίβοντας το στομάχι σου με μεγάλες κυκλικές κινήσεις από το να δείξεις μια νατουραλιστική εκδοχή του πώς είναι κάποιος που πεινάει, εκδοχή που έχει προκύψει από προσεκτική παρατήρηση. Οι εκφράσεις του προσώπου πρέπει να είναι κι αυτές καθαρές και υπερβολικές και οι χειρονομίες καθαρές και έντονες. Όπως στα εικονογραφημένα παιδικά βιβλία ή στα σκίτσα. Ο ρυθμός των κινήσεων μπορεί να ελαττωθεί λίγο για να δοθεί έμφαση. Οι αφηγητές και οι ηθοποιοί πρέπει να δουλεύουν μαζί, για να συγχρονίζονται οι δράσεις με το διάλογο. Η αφήγηση της ιστορίας και ο διάλογος πρέπει να επικεντρώνονται στις κύριες δράσεις\n7 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 159 της ιστορίας και να είναι όσο το δυνατόν πιο περιεκτικά. Ο στόχος είναι: λίγες λέξεις, πολλές δράσεις. Για παράδειγμα: ΛΑΘΟΣ: Μια φορά κι έναν καιρό ζούσε ένα κοριτσάκι που το έλεγαν Κοκκινοσκουφίτσα. Ζούσε σ ένα σπιτάκι με τη μητέρα του. Ένα πρωί η μαμά της Κοκκινοσκουφίτσας της έδωσε ένα καλάθι μήλα. ΣΩΣΤΟ: Μια φορά κι έναν καιρό ζούσε ένα κοριτσάκι που το έλεγαν Κοκκινοσκουφίτσα (ο ηθοποιός γυρνάει και κοιτάζει προς το κοινό). Ζούσε σ ένα σπιτάκι με τη μητέρα της (ο ηθοποιός γυρνάει και κοιτάζει προς το κοινό). Ένα πρωί η μαμά της Κοκκινοσκουφίτσας της έδωσε ένα καλάθι μήλα (ο ηθοποιός 1 δίνει το καλάθι στον ηθοποιό 2 και ο ηθοποιός 2 το παίρνει). Εισαγωγή στα όνειρα Εξοικείωση με τα βασικά χαρακτηριστικά των ιστοριών του Ονειροχρόνου. Αναπαράσταση καίριων στιγμών της ιστορίας μέσω πειραματισμών με τη μορφή. Υπενθυμίζεται στην ομάδα ότι στον Ονειροχρόνο καθετί κρύβει μια ιστορία και ένα πνεύμα παρουσιάζονται εν είδει παραδείγματος δύο ιστορίες, το «Σφυριχτό ποτάμι» και «Οι λόφοι των τριών αδελφών». Το σφυριχτό ποτάμι Πριν από εκατοντάδες χρόνια ζούσε ένας ψαράς που ψάρευε ολημερίς και ολονυχτίς. Αγαπούσε το ψάρεμα και ήταν τόσο χαρούμενος, που σφύριζε μελωδικά όλη τη ημέρα. Μια άνοιξη έπεσαν πολλές βροχές. Τα ποτάμια φούσκωσαν, αλλά ο ψαράς έβγαινε κανονικά για ψάρεμα. Μια μέρα όμως που οι άνεμοι ήταν πολύ δυνατοί, το ρεύμα του ποταμού των παρέσυρε και χάθηκε μέσα στην καταιγίδα κανείς δεν τον ξανάδε. Σφύριξε με όλη του τη δύναμη, αλλά κανείς δεν τον άκουσε, ούτε έτρεξε να τον σώσει. Από τότε το ποτάμι είναι γνωστό ως το «Σφυριχτό ποτάμι». Οι Λόφοι των τριών αδελφών Πριν από χιλιάδες χρόνια ζούσαν τρεις αδελφές που κόντευαν να πεθάνουν από την πείνα. Βγήκαν και οι τρεις μαζί έξω για να βρουν κάτι να φάνε. Ξαφνικά, την ώρα του δειλινού, έπεσε πυκνή ομίχλη. Κρατήθηκαν σφιχτά χέρι χέρι και συνέχισαν να περπατούν αναζητώντας το δρόμο προς το σπίτι. Η πείνα και το κρύο όμως ήταν πιο δυνατά από αυτές και οι τρεις αδελφές ξεψύχησαν πριν ξημερώσει. Ποτέ κανείς δεν τις ξανάδε και χρόνο με το χρόνο τα βρύα και οι λειχήνες σκέπαζαν τα κορμιά τους. Στο τέλος έμειναν τρεις λόφοι, οι Λόφοι των τριών αδελφών. Χρήση των στρατηγικών του ταμπλό και της αφήγησης, του χορού και της χορωδιακής απαγγελίας ή του ηχητικού τοπίου Ζητείται από τα μέλη της ομάδας να αναδείξουν τα βασικά χαρακτηριστικά αυτών των ιστοριών και ακολουθεί συζήτηση σχετικά με το ότι και οι δύο ιστορίες περιστρέφονται γύρω από ένα φυσικό στοιχείο, το οποίο συνδέεται με το άλυτο μυστήριο της εξαφάνισης ανθρώπων. Σε ομάδες των 5-7 ατόμων τα μέλη της ομάδας αναπαριστούν σε τρια ταμπλό τη μία από τις δύο ιστορίες. Εμπλουτίζουν τα ταμπλό με ήχους, όχι όμως φράσεις, και βρίσκουν τρόπους διασύνδεσης μεταξύ των ταμπλό. Kάποιος αναλαμβάνει το ρόλο του σκηνοθέτη, κοιτώντας τα ταμπλό απ έξω, για να δει πόσο αποτελεσματική είναι η αναπαράσταση και να δώσει χρήσιμες κατευθύνσεις στους υπόλοιπους.\n8 160 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ Κάθε ομάδα πασχίζει να μεταδώσει την αίσθηση του πνεύματος κάθε ζώντος όντος. Ανιστορείται το παραμύθι του ονειροχρόνου με τίτλο «Γιατί κυλιούνται οι κροκόδειλοι» σε όλη την ομάδα. Αναπαρίσταται είτε αυτή είτε οι άλλες δύο ιστορίες του Ονειροχρόνου μέσω της τεχνικής «Ιστορία στη γραμμή». Αναρωτηθήκαμε τι μας λένε αυτές οι ιστορίες για τον πολιτισμό των Αβοριγίνων και για το πώς οι άνθρωποι ένιωθαν ένα με τη γη και τα πλάσματά της. Καταλάβαμε επίσης ότι πολλά τοπωνύμια προέρχονται από τον Ονειροχρόνο και από τις προφορικές ιστορίες της περιοχής. Με το βλέμμα του ειδικού Να δοθεί ένα έναυσμα για τη φαντασία όσων συμμετέχουν, τοποθετώντας τους στη θέση ενός ανθρωπολόγου που ειδικεύεται στην ιστορία του τόπου. Ο συντονιστής ορίζει το νοερό σύνορο ενός χωριού. Λέει στην ομάδα ότι είναι έμπειροι ανθρωπολόγοι που γνωρίζουν καλά τον Ονειροχρόνο. Γνωρίζουν επίσης πολλές ιστορίες του Ονειροχρόνου που δεν έχουν ακουστεί. Ζητείται από τα μέλη της ομάδας να απαντήσουν σε ερωτήσεις, για να εφεύρουν την ιστορία ενός τόπου τη γεωγραφική του θέση, το όνομά του κτλ. Η διαδικασία των ερωταποκρίσεων συνεχίζεται μέχρι ο χάρτης του χωριού να περιέχει τα εξής: χωριό, λόφοι, δάσος, ποτάμι, βάλτος, σπηλιές. Ο χάρτης του χωριού περιλαμβάνει λοιπόν έξι τοποθεσίες. (Ομάδες A, B, Γ, Δ, E, ΣΤ). Περιγραφή των τοποθεσιών Να δοθεί το έναυσμα στις υποομάδες να δημιουργήσουν μια δική τους ιστορία για μια συγκεκριμένη τοποθεσία: Ο συντονιστής ορίζει το νοερό σύνορο ενός χωριού. Αποστολή. Όλα τα μέλη έχουν χωριστεί σε έξι ομάδες των 5-7 ατόμων και κάθε ομάδα αναλαμβάνει μία από τις έξι τοποθεσίες του χάρτη. Εξηγούμε στις ομάδες ότι στον Ονειροχρόνο οι τοποθεσίες δεν είχαν αυτές τις ονομασίες και ότι πήραν το όνομά τους από παλιές ιστορίες, που περνούν από γενιά σε γενιά. Όπως ξέρει ήδη η ομάδα, υπάρχει κάποιος λόγος που κάθε τοποθεσία έχει το συγκεκριμένο όνομα. Οι ομάδες καλούνται να ανιστορήσουν πώς η τοποθεσία πήρε το όνομά της και να δραματοποιήσουν την ιστορία με μία από τις ακόλουθες τεχνικές: θέατρο σκιών, ο ηθοποιός ως πηγή ή ιστορία στη γραμμή. Εργασία εκ των έσω και χρήση συγκεκριμένων μέσων Για να περιοριστεί το εύρος των επιλογών ως προς το εκφραστικό μέσο και κάθε ομάδα να επιλέξει και να συμπυκνώσει τις ιδέες της: Οι ομάδες πρέπει να επιλέξουν ένα από τα εξής: αφήγηση, μονόλογος, αργή κίνηση, πολλαπλοί ρόλοι, υφάσματα και μπαστούνια, ήχος. Οι σκηνές πρέπει να διαρκούν το πολύ 5 λεπτά. Όσοι νιώθουν πιο άνετα με τη χρήση δραματικών μέσων ενθαρρύνονται να χρησιμοποιήσουν μεταφορές, συμβολισμούς και εικόνες. Δημιουργία της ιστορίας του Ονειροχρόνου μέσω της θεατρικής αναπαράστασης Να δοθεί η ευκαιρία στα μέλη κάθε ομάδας να εργαστούν από κοινού για τη δημιουργία της ιστορίας τους, δίνοντας ταυτόχρονα έμφαση σε συγκεκριμένες θεατρικές δεξιότητες:\n9 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 161 Κάθε ομάδα έχει στη διάθεσή της 25 λεπτά για να προετοιμάσει τις σκηνές της όσοι συμμετέχουν ενθαρρύνονται: Να εργαστούν ομαδικά, ακούγοντας και υποστηρίζοντας ο ένας τον άλλο κατά τη δημιουργία και την εκτέλεση των σκηνών. Να πειραματιστούν με τις διάφορες τεχνικές, ώστε η ιστορία του Ονειροχρόνου να παρουσιαστεί με πρωτοτυπία και φαντασία. Να καταφέρουν να μεταδώσουν το «πνεύμα» της τοποθεσίας μέσω της αναπαράστασής τους. Να εκφράσουν το ποιος και το πού μέσω του χώρου, της σωματικής έκφρασης, της φωνής ή των ήχων ή του συνδυασμού αυτών (ανάλογα με την τεχνική που επέλεξαν). Ανάλυση και αξιολόγηση Να συζητηθούν οι σκηνές και να αναλυθούν οι αντιδράσεις, ενθαρρύνοντας την αυτοαξιολόγηση και την αλληλοαξιολόγηση ως εργαλεία μάθησης Οι ομάδες καλούνται να παρουσιάσουν τις σκηνές τους και μετά ακολουθεί ανάλυση και συζήτηση των νέων ιδεών και δεξιοτήτων που εφαρμόστηκαν ή αποκτήθηκαν. Πρώτα αναλύουν τα μέλη της ομάδας τη δουλειά τους και μετά όλοι μεταξύ τους αναφέρουν δύο σημαντικά επιτεύγματα και ένα σημείο που πιστεύουν ότι επιδέχεται βελτίωση (στην Αγγλία αυτό το λέμε «δύο αστέρια και μία ευχή»). Στο πλαίσιο της ανάλυσης της συνολικής δραματοποιημένης αναπαράστασης, συζητούμε πώς το θέατρο μπορεί να μας βοηθήσει να κατανοήσουμε τον κόσμο. Η διαδικασία δεν κινητοποιεί μόνο τις ιδέες και τις σκέψεις μας ως απόκριση σε κάποιο ερέθισμα, αλλά επιπλέον ενεργοποιεί και το συναισθηματικό μας κόσμο εκφράζουμε τα συναισθήματά μας χρησιμοποιώντας μέσα που συχνά μπορούν να προσεγγίσουν περισσότερο τον αληθινό πυρήνα του πράγματος που μας ενδιαφέρει από ό,τι όταν διαβάζουμε ή συζητούμε σχετικά με αυτό, γιατί έτσι μια κατάσταση παίρνει πραγματικά σάρκα και οστά. Μερικοί από αυτούς που συμμετέχουν ήταν πολύ πιο έμπειροι από άλλους, αλλά κατά τη διάρκεια των εργαστηρίων όλοι διαπίστωσαν τις σχέσεις μεταξύ του εργαστηρίου και των ζητημάτων τα οποία αντιμετωπίζουμε στις μέρες μας. Μιλήσαμε επίσης για την ανακάλυψη μέσων έκφρασης όπως η ιστορία στη γραμμή, που δοκιμάζονταν για πρώτη φορά, και για το ότι πρέπει να είμαστε ανοιχτοί σε τέτοιες ιδέες για παράδειγμα, αξιοποιώντας τις νέες τεχνολογίες και φέρνοντάς τες στο επίκεντρο της θεατρικής αγωγής. Επίλογος του εργαστηρίου Η ομάδα σχηματίζει κύκλο χορεύοντας για να σηματοδοτήσει τη λήξη του εργαστηρίου. Κλείνουμε το εργαστήριο χορεύοντας πιασμένοι χέρι χέρι και σχηματίζοντας στο τέλος έναν κύκλο, που συμβολίζει την ολοκλήρωση της προσπάθειάς μας! Παράρτημα «Min-na-wee (Γιατί κυλιούνται οι κροκόδειλοι)» από τον Bob Maza Καθώς οι τελευταίες ακτίνες του όμορφου πορφυρού ήλιου έδυαν πάνω από το μικρό καταυλισμό και τη μεγάλη παράκτια πεδιάδα, τα κορίτσια έπαιζαν και διασκέδαζαν. Όλα τα αγόρια ήταν με τους πατεράδες τους και μάθαιναν πώς θα γίνουν άντρες. Οι μητέρες ετοίμαζαν το δείπνο. Μαγείρευαν φρέσκο ψάρι στα κάρβουνα, με καβούρια και μύδια που μόλις είχαν πιάσει στη λάσπη.\n10 162 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ Όλοι ήταν ευχαριστημένοι. Ήταν καλή εποχή. Υπήρχε πολύ και φρέσκο φαγητό. Όλοι, εκτός από τη μικρή Min-na-wee. Η Min-na-wee ήταν διαφορετική. Από μικρή της άρεσε να δημιουργεί προβλήματα στα άλλα κορίτσια. Το πρόσωπο της Min-na-wee ήταν τόσο σκληρό και φολιδωτό, που σχεδόν αποκάλυπτε το μίσος της. Οι πιο μεγάλοι ήξεραν ότι η Min-na-wee συνέχεια προκαλούσε φασαρίες που κατέληγαν σε καβγάδες, όχι μόνο με τα μικρά κορίτσια αλλά και με τις μανάδες τους. Προειδοποίησαν τη μητέρα της ότι αν δεν έβαζε τέλος στις απατεωνιές της Min-na-wee, τότε θα της συνέβαινε κάτι πολύ άσχημο. Τα χρόνια περνούσαν και η Min-na-wee μεγάλωσε και έγινε μια νεαρή γυναίκα, που εξακολουθούσαν να της αρέσουν οι φασαρίες. Μια μέρα όλες οι γυναίκες, και η Min-na-wee μαζί, έπρεπε να ετοιμαστούν για να τις διαλέξουν για νύφες. Η Min-na-wee στάθηκε στη γραμμή με τα άλλα κορίτσια. Οι γηραιότεροι έδειξαν ποιοι άνδρες θα παντρευτούν ποιες γυναίκες. Στο τέλος της τελετής, η Min-na-wee έμεινε να στέκεται μόνη. Δεν την είχαν επιλέξει για σύζυγο. Το μίσος της Min-na-wee όλο και μεγάλωνε. Προκαλούσε όλο και περισσότερες φασαρίες στον καταυλισμό. Ξεσπούσαν καβγάδες κάθε μέρα στη φυλή. Η Min-na-wee καθόταν πίσω από την καλύβα της και παρακολουθούσε, ευχαριστημένη με τον εαυτό της. Οι γηραιότεροι της φυλής συμφώνησαν πως η Min-na-wee έπρεπε να τιμωρηθεί για ό,τι είχε κάνει. Εκείνη δε γνώριζε για την απόφαση της φυλής. Καθώς πλησίασε τις γυναίκες με σκοπό να προκαλέσει ακόμα έναν καβγά, την έπιασαν οι άνδρες και κυλίστηκαν όλοι μαζί κάτω, στη βρομιά. Εκείνη κατάφερε να ξεφύγει, έτρεξε στην άκρη της θάλασσας και κάλεσε τα κακά πνεύματα να τη μεταμορφώσουν σε ένα μοχθηρό ζώο, ώστε να μπορέσει να επιτεθεί για να εκδικηθεί τη φυλή της. Η Min-na-wee μεταμορφώθηκε σε ένα μεγάλο κροκόδειλο και σύρθηκε στα λασπώδη νερά, περιμένοντας τη λεία της. Οι άνθρωποι της φυλής έπαψαν να σκέφτονται τη Min-na-wee και συνέχισαν τις καθημερινές ασχολίες τους. Καθώς περιφέρονταν στις όχθες κυνηγώντας καβούρια στη λάσπη, η Minna-wee ήταν εκεί και περίμενε. Ένας από τους άνδρες που είχε πάρει μέρος στην τιμωρία της πήδηξε στο νερό. Η Min-na-wee σύρθηκε πίσω του και τον άρπαξε. Του είπε πως θα τον κάνει να κυλιστεί στη λάσπη, όπως είχε κάνει κι εκείνος στην ίδια. Τον στριφογύριζε ξανά και ξανά μέσα στο νερό, ώσπου, ικανοποιημένη, θεώρησε ότι τον είχε τιμωρήσει αρκετά. Μέχρι σήμερα το πνεύμα της Min-na-wee βρίσκεται μέσα στους κροκόδειλους και για το λόγο αυτό κάθε φορά που ένας κροκόδειλος πιάνει τη λεία του, πάντα στριφογυρίζει το κορμί του μέσα στο νερό. Μετάφραση από τα αγγλικά: Θεοδώρα Τερζίδου\n11 Κατάδυση στη λίμνη της ομορφιάς αξιοποιώντας το εκπαιδευτικό δράμα στη διαθεματική προσέγγιση της γνώσης Άβρα Αυδή Φιλόλογος, εκπαιδευτικός δράματος/θεάτρου Μελίνα Χατζηγεωργίου Δασκάλα, εκπαιδευτικός δράματος/θεάτρου Στο εργαστήριο αξιοποιείται το εκπαιδευτικό δράμα (Ε. Δ.) για να διερευνηθεί, μέσω της διαθεματικής προσέγγισης, το θέμα της ομορφιάς. Τα μέλη που συμμετέχουν σε αυτό καλούνται να κάνουν «μια κατάδυση στη λίμνη της ομορφιάς», διερευνώντας μέσα από ποικίλες θεατρικές τεχνικές διάφορα ερωτήματα: Πώς αντιλαμβανόμαστε τη γυναικεία και πώς την ανδρική ομορφιά; Γιατί δεν υπάρχει συμφωνία όσο αφορά την εκτίμηση της ομορφιάς ενός προσώπου; Ποιοι παράγοντες συντελούν στη διαμόρφωση των προτύπων της ομορφιάς; Πώς συνδέεται η ομορφιά με τη γυναικεία υπόσταση και πώς με την ανδρική; Πώς επηρεάζει η ομορφιά ή η έλλειψή της τη ζωή των ανθρώπων και τις σχέσεις μεταξύ τους; Ποια είναι η σχέση της ομορφιάς με τον εσωτερικό κόσμο του ανθρώπου; Τι μπορεί να μας βοηθήσει στην αποδοχή της εξωτερικής μας εμφάνισης; Πώς μπορούμε να αντιμετωπίσουμε τις αντιδράσεις που ασκεί η βιομηχανία της ομορφιάς; Με ποιους τρόπους αναδύεται η ομορφιά κάθε ανθρώπου και αναγνωρίζεται από τους άλλους; Κατά τη διερεύνηση των παραπάνω ερωτημάτων, δίνεται η ευκαιρία στους μαθητές να προσεγγίσουν βιωματικά, μέσω του εκπαιδευτικού δράματος, διάφορα γνωστικά αντικείμενα, όπως π.χ. τη Γλωσσική Διδασκαλία, τη Λογοτεχνία, τα Εικαστικά, την Ιστορία της Tέχνης, την Κοινωνιολογία, την Πληροφορική κ.ά. Το δράμα μπορεί εξάλλου να συνδεθεί με την εκπόνηση ενός σχεδίου εργασίας με θέμα την ομορφιά στο πλαίσιο ενός Πολιτιστικού Προγράμματος ή ενός Προγράμματος Αγωγής Υγείας. Το εργαστήριο μπορεί να εφαρμοστεί με τις κατάλληλες αλλαγές σε μαθητές του δημοτικού (Ε και Στ τάξης), του γυμνασίου και του λυκείου. Σημειώνεται ότι βασικό βοήθημα για την άντληση υλικού σχετικά με το θέμα της ομορφιάς αποτέλεσε το βιβλίο του Ουμπέρτο Έκο Ιστορία της ομορφιάς. Δίνεται παρακάτω το σχέδιο για το πρώτο μέρος του δράματος, το οποίο παρουσιάστηκε στη Συνδιάσκεψη και αφορά τη γυναικεία ομορφιά. Ο διαθέσιμος χρόνος των δυόμισι ωρών για το εργαστήριο δεν επαρκούσε για την παρουσίαση και του δεύτερου μέρους, στο οποίο διερευνάται το θέμα της ανδρικής ομορφιάς. ΣΧΕΔΙΟ ΤΟΥ ΔΡΑΜΑΤΟΣ Παιχνίδι: Κάτω από το βλέμμα των άλλων Περπατούν όλοι συγχρόνως με μουσική. Μετά περπατούν όλοι συγχρόνως χωρίς μουσική. Χωρίζονται σε δύο ομάδες. Η μια ομάδα περπατάει, ενώ η άλλη παρατηρεί αυτούς που περπατούν.\n12 164 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ Περπατάει ο ένας μετά από τον άλλο μπροστά σε ένα μεγάλο καθρέφτη. Μια γυναίκα περνάει μπροστά από ένα καφενείο όπου κάθονται άντρες. Μια γυναίκα φτάνει αργοπορημένη σε μια δεξίωση. Βλέμματα γυναικών και αντρών. Ένας άντρας περνάει μπροστά από μια φεμινιστική συγκέντρωση. Ύστερα από κάθε δραστηριότητα τα μέλη της ομάδας καλούνται να εκφράσουν συναισθήματα, σκέψεις και σχόλια. Στο τέλος συζητούν σχετικά με το πώς επιδρά πάνω μας το βλέμμα των άλλων. Αφήγηση Η ιστορία με την οποία θα ασχοληθούμε αφορά μια νέα ετών που είναι όμορφη, αλλά δεν είναι καλλονή. Ας προσπαθήσουμε να τη γνωρίσουμε. Και πρώτα πρώτα ας τη δούμε. Δημιουργία της νέας Τα μέλη της ομάδας καλούνται να φανταστούν τη νέα, να την περιγράψουν προφορικά ή γραπτά και να τη ζωγραφίσουν. Αρχίζουν να φαντάζονται τη νέα σε σχέση με το πώς προσλαμβάνεται από τις αισθήσεις και σταδιακά δημιουργούν την προσωπικότητά της. Προτείνεται η εξής διαδικασία: Όσοι συμμετέχουν χωρίζονται σε δύο ομάδες και συζητούν πώς προσλαμβάνει τη νέα η όραση. Η πρώτη ομάδα περιγράφει και ζωγραφίζει το πρόσωπο της νέας (μάτια, φρύδια, μύτη, στόμα, μαλλιά, κάποιο ιδιαίτερο χαρακτηριστικό). Η δεύτερη ομάδα περιγράφει και ζωγραφίζει το σώμα της νέας (ανάστημα, λαιμό, πλάτη, στήθος, χέρια, πόδια, κάποιο ιδιαίτερο χαρακτηριστικό). Οι δύο ομάδες συνθέτουν πρόσωπο και σώμα και συνδημιουργούν τη συνολική εικόνα της νέας και την προσωπικότητά της. Συζητούν πώς προσλαμβάνει τη νέα η ακοή (φωνή, γέλιο, τραγούδι), η όσφρηση (το άρωμα της νέας), η αφή (το δέρμα της νέας, η αίσθηση που αφήνει όταν την αγγίζεις), η γεύση (αν ήταν γεύση, τι γεύση θα ήταν;). Συζητούν επίσης ποια στοιχεία της φύσης (νερό, φωτιά, γη, αέρας) είναι πιο έντονα σε αυτή τη νέα. Της δίνουν το κατάλληλο όνομα. Αφήγηση Η νέα αναζητα τον εαυτό της. Το ερώτημα «Ποια είμαι» την απασχολεί διαρκώς και εμφανίζεται συχνά στη σχέση της με το άλλο φύλο, με τις φίλες της, με τον κοινωνικό της περίγυρο. Νιώθει σαν χαμένη. Δεν ξέρει από πού να αρχίσει. Ένα βράδυ όμως, διαβάζοντας ένα μυθιστόρημα, βρήκε τον τρόπο να αρχίσει να απαντά ή τουλάχιστον να ερευνά αυτό το ερώτημα. Μια γυναίκα ρώτησε τον ήρωα του μυθιστορήματος: «Ποιος είστε;» Κι εκείνος της είπε: «Επιτρέψτε μου να σας απαντήσω με τον κλασικό τρόπο και να σας αφηγηθώ μια ιστορία». Η νέα σκέφτηκε ότι η τέχνη της αφήγησης αποκαλύπτει με μια ιστορία το νόημα των συμβάντων που αλλιώς θα παρέμεναν μια αφόρητη σειρά ασύνδετων επεισοδίων. Ποια είναι η δική μου ιστορία, αναρωτήθηκε. Πολλά πράγματα βέβαια θα συνέθεταν τη δική της ιστορία, αλλά από κάπου χρειαζόταν να αρχίσει, αν ήθελε να την αφηγηθεί τουλάχιστον στον εαυτό της. Και αν ήθελε να είναι ειλικρινής, το θέμα που τον τελευταίο καιρό την προβλημάτιζε ιδιαίτερα ήταν η ομορφιά. Ίσως λοιπόν χρειαζόταν να αρχίσει την ιστορία της με το θέμα της ομορφιάς της δικής της ομορφιάς ή μη ομορφιάς, και πώς αυτή επηρεάζει την «ιστορία» της με τους άλλους. Κάθε βράδυ κατέγραφε στο ημερολόγιό της τις σκέψεις της και τα ερωτήματα που την απασχολούσαν. Τι να έγραφε λοιπόν στο ημερολόγιο αυτό; Ημερολόγιο Όσοι συμμετέχουν συζητούν σε ζευγάρια τις σκέψεις και τα ερωτήματα που απασχολούν τη νέα σχετικά με το θέμα της ομορφιάς και τα καταγράφουν. Διαβάζονται τα κείμενα.\n13 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 165 Αφήγηση Εκείνο το βράδυ η νέα έγραψε τις σκέψεις της στο ημερολόγιό της κι έπειτα έψαξε στη βιβλιοθήκη με την ελπίδα ότι θα έβρισκε κάποιο βιβλίο που θα έδινε απαντήσεις στα ερωτήματά της. Ήταν τυχερή. Ένα καινούργιο βιβλίο τράβηξε την προσοχή της: Ιστορία της ομορφιάς. Το άνοιξε και άρχισε να διαβάζει. Διάβαζε, διάβαζε ώρες. Ούτε κατάλαβε πώς την πήρε ο ύπνος. Και τότε είδε ένα παράξενο όνειρο. Καθόταν, λέει, δίπλα σε μια λίμνη. Στα γαλήνια και διάφανα νερά της καθρεφτιζόταν το ψηλό βουνό που ορθωνόταν πίσω της και το γαλάζιο του ουρανού. Σηκώθηκε όρθια για να δει καλύτερα και τότε είδε τη μορφή της να καθρεφτίζεται στα νερά της λίμνης. Της φάνηκε πως της έγνεφε, πως της κουνούσε το χέρι, πως την καλούσε. Μα ποια ήταν λοιπόν αυτή η νέα που της έμοιαζε τόσο αλλά δεν ήταν αυτή; Η μορφή τής έτεινε το χέρι. Δεν μπορώ να αντισταθώ στον πειρασμό, σκέφτηκε η νέα, θα πάω να ξεδιαλύνω το μυστήριο. Έπεσε στη λίμνη και άρχισε να κολυμπάει προς το μέρος της. Καθώς όμως την πλησίαζε, η μορφή έκανε μια βουτιά και εξαφανίστηκε. Η νέα ακολούθησε το παράδειγμά της. Ήταν μια περίεργη βουτιά. Είχε την αίσθηση ότι προχωρούσε σε ένα σκοτεινό διάδρομο. Ο σκοτεινός διάδρομος Όσοι συμμετέχουν σχηματίζουν με τα σώματά τους ένα διάδρομο. Περνούν όλοι, ο ένας μετά τον άλλο, με κλειστά μάτια από το διάδρομο, ενώ ακούγεται ατμοσφαιρική μουσική. Αφήγηση Ο σκοτεινός διάδρομος την έβγαλε μπροστά σε ένα μεγάλο κτίριο. Στους τοίχους του κτιρίου ήταν αναρτημένες τέσσερις γιγαντοαφίσες, σαν αυτές που διαφημίζουν κινηματογραφικά έργα. Παρατήρησε τις αφίσες και διάβασε τους τίτλους των έργων: 1. Ωραία Ελένη Ι. 2. Ωραία Ελένη ΙΙ. 3. Η ομορφιά του κόσμου. 4. Ανοίγει η ομορφιά όλες τις πόρτες; Κάθε αφίσα απεικόνιζε μια σκηνή από το έργο που διαφήμιζε. Ξαφνικά πρόσεξε κάτι παράξενο. Σε όλες τις αφίσες η γυναικεία μορφή ήταν η ίδια. Ο εαυτός της; Δεν ήταν σίγουρη, αλλά η μορφή τής έμοιαζε πολύ. Και τότε συνέβη κάτι περίεργο. Όλες οι αφίσες, η μια μετά την άλλη, άρχισαν να ζωντανεύουν. Καθεμιά ξετύλιγε τη δική της ιστορία. Ακίνητες εικόνες-στιγμιότυπα: Στον τόπο όπου η νέα είναι το πρότυπο της ομορφιάς Δίνονται στις ομάδες τέσσερα κείμενα που αντιστοιχούν στους παραπάνω τίτλους. Με αφορμή τους τίτλους και τα κείμενα, οι ομάδες καλούνται να εστιαστούν σε ένα θέμα που αφορά την ομορφιά. Κάθε ομάδα δημιουργεί την εικόνα της αφίσας και τη ζωντανεύει για λίγο με κίνηση και λόγο. Οι ομάδες μπορούν να χρησιμοποιήσουν ένα απόσπασμα του κειμένου στη σκηνή τους. Κατά την παρουσίαση σχολιάζεται το νόημα των εικόνων και των σκηνών. Δίνονται τα παρακάτω κείμενα: Ωραία Ελένη Ι Βαρύ κι ασήκωτο φορτίο η ομορφιά. Μακάρι να ξεθώριαζε η όψη μου Και να γινόμουν άσχημη.... Με τα κάλλη άλλες είναι ευτυχισμένες, Μα για μένα σταθήκανε ο χαμός μου. Απόσπασμα από την Ελένη του Ευριπίδη\n14 166 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ Ωραία Ελένη ΙΙ Κείνο το δείλι, τριγυρισμένη απ τις ατέλειωτες κραυγές των πληγωμένων, απ τις ψιθυριστές κατάρες των γερόντων και το θαυμασμό τους, μέσα στη μυρωδιά ενός γενικού θανάτου που, στιγμές στιγμές, λαμπύριζε πάνω σε μιαν ασπίδα ή στην αιχμή ενός δόρατος ή στη μετόπη ενός αμελημένου ναού ή στον τροχό ενός άρματος ανέβηκα μόνη στα ψηλά τείχη και σεργιάνισα, μόνη, ολομόναχη, ανάμεσα σε Τρώες και Αχαιούς, νιώθοντας τον αγέρα να κολλάει επάνω μου τα λεπτά πέπλα μου, να ψαύει τις θηλές μου, να κρατάει το σώμα μου ακέριο ντυμένο κι ολόγυμνο, μόνο με μια φαρδιά, ασημένια ζώνη που ανέβαζε τα στήθη μου ψηλά έτσι ωραία, ανέγγιχτη, δοκιμασμένη, την ώρα που μονομαχούσαν οι δύο αντεραστές μου και κρινόταν η τύχη του πολυχρόνιου πολέμου. Απόσπασμα από την Ελένη του Ρίτσου Η ομορφιά του κόσμου... Ο Τζώνης, στο κατώφλι του, αψηφώντας ολάκερη την πλάση, έβγαλε τη φυσαρμόνικά του κι αρχίνισε να παίζει εκείνο τον πεταχτό σκοπό. Αυτόν είχε καταλήξει να διαλέξει, αφού παιδεύτηκε όλη νύχτα. Η αγάπη θέλει χαρά, όχι μελαγχολίες. Η κυρία, μες στην καρότσα, ήταν ντυμένη ολόιδια όπως χτες, φιογκάκια, κορδελάκια, πλισεδάκια, μόνο πως όλα, φουστάνι, τόκα, ομπρελίνο, αντί θαλασσιά, ήτανε κίτρινο λεμονί. Κι εκείνο το συννεφάκι, ψηλά στον ουρανό, γύριζε σήμερα στο χρυσαφί. Καθότανε με το πρόσωπο μισογυρισμένο προς τα εδώ, ακίνητη κάτω απ τ ανοιχτό λεμονί ομπρελίνο. Τα μεγάλα κουκλίστικα μάτια της, φουντουκιά με χρυσαφιές κουκκίδες, λες και κοιτάζανε δίχως να βλέπουνε τίποτα, δίχως τίποτα να αποτυπώνουν. Δε γύρισε να δει τον Τζώνη, μπορεί και να μην άκουγε τη φυσαρμόνικα. Τα πράγματα του κόσμου περνούσανε πάνωθέ της δίχως να την αγγίζουν. Τίποτα δε σάλευε στο πρόσωπό της, τα ματόφυλλά της δεν παίξανε ούτε μια φορά. Έδινε την εντύπωση της αυτάρκειας, της αυτοτέλειας όπως ταιριάζει να ναι η απόλυτη ομορφιά. Δεν καμάρωνε, όχι δεν καμάρωνε. Ήτανε σαν να κοίταζε μέσα σ ένα καθρέφτη και να διαπίστωνε, ψυχρά, τη μοναδικότητά της, έχοντας συναίσθηση πως δεν υπάρχει τίποτα το ενδιαφέρον πέρα από τον εαυτό της. Όχι εγωισμός ή αυταρέσκεια: η ολοκλήρωση, το τέλειο, που δεν είχε καμιά επιθυμία. Κάτι σα Νιρβάνα. Και στο μεταξύ, ο Τζώνης δώσ του κι έπαιζε τον πεταχτό σκοπό στη φυσαρμόνικα... Ξαφνικά ο Τζώνης σταμάτησε να παίζει, σηκώθηκε, έβαλε τη φυσαρμόνικα στην τσέπη του και, βιαστικά πήγε στην καρότσα και γονάτισε με το ένα γόνατο προς το μαρσπιέ. Σήκωσε τα μάτια του στο πρόσωπό της Vous permettez madame. Έπαιξε τα ματόφυλλά της μια φορά Και με το μανίκι του σφούγγισε τα λουικένζ γοβάκια της, που είχανε ασπρίσει από τον άμμο. Ύστερα σηκώθηκε, έκανε με αξιοπρέπεια μια ρεβερέντζα και τραβήχτηκε πιο πέρα. Τα ματόφυλλά της δεν ξαναπαίξανε. Κοίτα, κοίτα, κυρία Μερόπη μου.\n15 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 167 Τι έγινε; Τι έγινε; Της φίλησε τα ποδάρια. Απόσπασμα από το μυθιστόρημα του Κοσμά Πολίτη Στου Χατζηφράγκου Αφήγηση Αυτές κι άλλες σκέψεις έκανε η νέα ζώντας για λίγες στιγμές σε έναν κόσμο όπου ήταν το πρότυπο της ομορφιάς. Ξαφνικά ο τοίχος του κινηματογράφου άνοιξε και κάτι σαν κύμα αισθάνθηκε να την παρασέρνει σε ένα μακρύ διάδρομο, γεμάτο εικόνες από γυναικείες μορφές. Τις παρατήρησε μία μία με ενδιαφέρον και απορία. Ο διάδρομος της γυναικείας ομορφιάς Όσοι συμμετέχουν σχηματίζουν ένα διάδρομο με τα σώματά τους. Καθένας κρατάει μια φωτογραφία που απεικονίζει μια γυναίκα που θεωρήθηκε πρότυπο ομορφιάς στον τόπο της και στην εποχή της. Σχηματίζεται έτσι μέσα στο διαδρομο ένα πανόραμα γυναικείας ομορφιάς ανά τους αιώνες σε διάφορα μέρη του κόσμου. Περνούν από το διάδρομο όλοι, ο ένας μετά τον άλλο, με συνοδεία μουσικής. Μετά καταθέτουν τις εντυπώσεις και τα σχόλιά τους. Αφήγηση Ο διάδρομος αυτός οδήγησε τη νέα πίσω στον κόσμο της. Και ωστόσο ο κόσμος αυτός σαν να είχε αλλάξει. Καθώς περιπλανιόταν σε γνώριμα μέρη, χαζεύοντας βιτρίνες, περιοδικά στα περίπτερα, αφίσες στους δρόμους, αντιλήφθηκε ότι κάτι περίεργο συνέβαινε. Οι γυναικείες μορφές που προβάλλονταν ήταν διαφορετικές από αυτές που συνήθως έβλεπε μέχρι τώρα. Τότε έπεσε η ματιά της στο εξώφυλλο ενός περιοδικού που έδειχνε φωτογραφίες από τα αποτελέσματα των καλλιστείων. Η έκπληξή της ήταν μεγάλη. Η γυναίκα που πήρε το πρώτο βραβείο ήταν (Επιλέγουμε και δείχνουμε την εικόνα μιας γυναίκας που δεν μπορεί να θεωρηθεί όμορφη σύμφωνα με τα σημερινά πρότυπα.) Η νέα στάθηκε πολλή ώρα μπροστά στη φωτογραφία. Διάφορες σκέψεις περνούσαν από το μυαλό της. Τελικά κατάλαβε ότι η ίδια απείχε πολύ από αυτό το πρότυπο ομορφιάς που φαίνεται ότι επικρατούσε τώρα στον τόπο της. Μήπως είμαι λοιπόν άσχημη; Πώς θα είναι η ζωή μου τώρα, αναρωτήθηκε. Σκηνές-παρακολούθηση σκέψης: Στον τόπο όπου η νέα απέχει από το πρότυπο της ομορφιάς Τρεις ομάδες δημιουργούν σκηνές που παρουσιάζουν τη σχέση της νέας με τις φίλες της, με το άλλο φύλο και με άτομα από τον κοινωνικό της περίγυρο. Η τέταρτη ομάδα αναλαμβάνει να γράψει ένα γράμμα που υποτίθεται ότι γράφει ένας νέος σε ένα φίλο του σχετικά με τον έρωτά του για την κοπέλα αυτή (που απέχει από το πρότυπο της ομορφιάς). Αφήγηση Είχε ενδιαφέρον η περιπέτειά μου σ αυτό το γνωστό-άγνωστο κόσμο, σκέφτηκε η νέα. Τι να κάνω όμως μέσα στη ρευστότητα αυτή; Υπάρχουν τρόποι για να αναδυθεί η ομορφιά μου σε όποιον κόσμο κι αν βρίσκομαι; Κύκλος σκέψεων Όλοι σε κύκλο. Ο καθένας λέει μια φράση, μία σκέψη που θα μπορούσε να κάνει η νέα. Αφήγηση Αυτές τις φωνές άκουσε η νέα. Και όταν ακούστηκε και η τελευταία φωνή, είδε από μακριά\n16 168 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ τη νέα που της έμοιαζε να κολυμπάει και να την καλεί. Την πλησίασε, άπλωσε το χέρι προς το μέρος της και αισθάνθηκε να γίνεται ένα μαζί της. Τότε η νέα έδωσε μια δυνατή ώθηση και αναδύθηκε στην επιφάνεια της λίμνης. Ημερολόγιο Την άλλη μέρα η νέα, ύστερα από αυτό το παράξενο όνειρο, είχε να γράψει πολλά στο ημερολόγιό της. Τι να έγραψε άραγε; Απάντησε σε κάποια από τα ερωτήματα της; Καθένας καλείται να γράψει ένα απόσπασμα από το ημερολόγιο της νέας. Διαβάζονται τα κείμενα. Κινητική δραστηριότητα ομαδικό γλυπτό. Περπατάνε όλοι μαζί ενώ παίζει μουσική, ψάχνοντας καθένας τη δική του κίνηση, το δικό του βάδισμα, το δικό του ρυθμό. Στο τέλος σχηματίζουν ένα ομαδικό γλυπτό, παίρνοντας ο καθένας τη στάση που τον κάνει να αισθάνεται ωραία τη συγκεκριμένη στιγμή. Αναστοχαστική συζήτηση Δίνονται ενδεικτικά οι παρακάτω ερωτήσεις: Γιατί αλλάζει το πρότυπο της ομορφιάς; Ποιοι παράγοντες συντελούν στη διαμόρφωση των προτύπων της ομορφιάς; Γιατί δεν υπάρχει συμφωνία όσον αφορά την εκτίμηση της ομορφιάς ενός προσώπου; Πώς συνδέεται η ομορφιά με τη γυναικεία υπόσταση; Ποια είναι η σχέση της ομορφιάς με τον εσωτερικό κόσμο του ανθρώπου; Τι μπορεί να μας βοηθήσει στην αποδοχή της εξωτερικής μας εμφάνισης; Υπάρχουν τρόποι για να αναδυθεί η ομορφιά κάθε ανθρώπου;\n17 Η γλώσσα και οι γλώσσες στη θεατρική σκηνή: τα πρώτα βασικά βήματα προς τη μάθηση Steven Clark Καθηγητής Αγγλικής Φιλολογίας και Θεατρικών Σπουδών στο Evreux, Γαλλία Η γλώσσα ως πεδίο για παιδικό παιχνίδι Ονειρεύομαι ότι μια μέρα τα τετράχρονα παιδιά που πηγαίνουν ακόμα σε παιδικό σταθμό θα ζωντανέψουν για λίγα λεπτά το λόγο του Σοφοκλή, του Σαίξπηρ ή του Ρακίνα πάνω στη σκηνή. Θα υπάρξουν στιγμές ενθουσιασμού, όπου θα τρεχοβολούν πάνω στη σκηνή με ορθάνοιχτα μάτια, αλλά και στιγμές σιωπής, όπου θα παίζουν και θα πειραματίζονται με την αντήχηση, αποδίδοντας έτσι ένα πρώτο ουσιαστικό νόημα στα ποιητικά έργα. Στο οικείο περιβάλλον του προαύλιου και της σχολικής τάξης μερικοί δάσκαλοι δημοτικών σχολείων προσπαθούν να αντισταθούν, αρνούμενοι να παρασυρθούν από την αυξανόμενη τάση επιστροφής στις παλιές καλές αξίες. Δουλεύουν σκληρά και επίμονα μέχρι τη μοιραία μέρα, όπου τα παιδιά τους θα χρειαστεί να προχωρήσουν σε πιο «σοβαρά» μαθήματα, όπως η ανάγνωση, η γραφή και η αριθμητική. Αναμιγνύονται με τους λίγους μουσικούς, εικαστικούς, χορευτές και ποιητές που είναι πρόθυμοι να διευρύνουν και να εμπλουτίσουν τις δικές τους καλλιτεχνικές πρακτικές διασταυρώνοντας το ξίφος τους με την πραγματικότητα αυτών των παιδιών, που διαρκώς εξελίσσονται. Βυθίζονται σε μια ζωή γεμάτη περιπέτεια, καθώς εξερευνούν έναν κόσμο με μυριάδες δυνατότητες, σε αυτή την απίστευτη ελευθερία που τους προσφέρεται για να εκτελέσουν θεμελιώδεις εργασίες. Βρίσκονται πολύ κοντά σε αυτά τα παιδιά σε μια στιγμή της ζωής τους όπου διαθέτουν ακόμη την ελευθερία να αντιληφθούν ένα τεράστιο εύρος συχνοτήτων στη γλώσσα και στις γλώσσες και να το κάνουν δικό τους. Επίσης, αυτή είναι η στιγμή στη ζωή τους που μπορούν να προσλάβουν, να κατανοήσουν και να αφομοιώσουν τους πρώτους κώδικες και συναισθήματα μιας καλλιτεχνικής γλώσσας με αγνό και αυθόρμητο τρόπο. Η φαντασία τους είναι πλούσια και ανοιχτή. Τους αρέσουν οι ιστορίες που μιλούν για τον κόσμο και, με τη σειρά τους, τους αρέσει να μας μιλούν για τον κόσμο παίζοντας πάνω στη σκηνή. Τι συμβαίνει λοιπόν με την έρευνα και τις ανακαλύψεις της παιδαγωγικής στις μέρες μας; Η δουλειά μας θα πρέπει να περνά απαρατήρητη; Θα πρέπει να την παραμερίζουν μερικοί πολιτικοί που αναρωτιούνται, αλλά δεν ξέρουν ποιο σκοπό πρέπει να στηρίξουν τώρα; Πιστεύω στ αλήθεια ότι δεν υπάρχει καμία πραγματική διχοτόμηση ανάμεσα στη γραπτή και την προφορική γλώσσα, ανάμεσα στη φαντασία και τη σκέψη, τον αυθορμητισμό και την ακρίβεια, την ευαισθησία και την αφαιρετική σκέψη, ή ανάμεσα στην πρώτη, δεύτερη και τρίτη γλώσσα που μιλάμε ή και τις επόμενες, αν θέλουμε να μάθουμε κι άλλες. Το πραγματικό πρόβλημα με οποιαδήποτε θεμελιώδη μάθηση είναι η εκτέλεση πραγμάτων με ακρίβεια και με τη σειρά, καθώς και η ιεράρχηση της μάθησης στο πλαίσιο της φυσικής (ή θεωρητικά φυσικής) εξέλιξης του ανθρώπινου όντος, που περνά από την αφύπνιση στη μύηση και τέλος στην πραγ-\n18 170 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ ματική μάθηση. Ωστόσο, ποιο τμήμα της θεμελιώδους μάθησης πρέπει να επιλέξουμε; Με τι πρέπει να ξεκινήσουμε; Τι πρέπει να ακολουθήσει; Από τότε που ξεκίνησα να διδάσκω Αγγλικά και Εκπαιδευτικό Δράμα και να συνεργάζομαι στενά με καλλιτέχνες, σταδιακά απέκτησα κάποιες βασικές ιδέες προς εφαρμογή: Α. Είναι βασική και επιτακτική ανάγκη να συναφθεί ένας ισχυρός δεσμός μεταξύ στοιχειώδους και θεμελιώδους μάθησης στο σχολείο. Για παράδειγμα, όσο περισσότερο περιμένουμε για να ξεκινήσουμε τη διδασκαλία ξένων γλωσσών, τόσο μειώνεται η ικανότητα του παιδιού να αναγνωρίζει ή να αναπαράγει ξένους και ασυνήθιστους ήχους και μοτίβα τονισμού, τόσο λιγότερο πρόθυμο και έτοιμο είναι να μπει σε μια διαδικασία μάθησης με γόνιμο και παιγνιώδη χαρακτήρα. Αποσυνδέοντας την εκμάθηση της μητρικής γλώσσας (γραπτής και προφορικής) από αυτή μιας ξένης γλώσσας στο σχολείο, υπάρχει ο κίνδυνος να καταπιεστεί η ικανότητα του παιδιού να προσαρμόζεται σε ένα διαφορετικό τρόπο σκέψης και να σπαταληθεί η δεκτικότητά του σε άλλες γλώσσες. Β. Αυτοί οι προβληματισμοί ισχύουν εξίσου στην περίπτωση των καλλιτεχνικών γλωσσών. Ο ρόλος μας δεν είναι να προσφέρουμε στα μικρά παιδιά τις βασικές γνώσεις μουσικής, χορού, πλαστικών, φωνητικών και εικαστικών τεχνών, καθώς και να τους ανοίξουμε το δρόμο για να συνδέσουν ή να αποσυνδέσουν όλες αυτές τις μορφές τέχνης; Οι παιδαγωγοί, οι ερευνητές και οι καλλιτέχνες πρέπει να αναρωτηθούν με ποιο τρόπο θα βρουν μια λεπτή σύνδεση ανάμεσα στη γλώσσα των τεχνών και την ίδια τη γλώσσα. Εδώ διακυβεύονται η έκφραση της ατομικότητας, η επικοινωνία και η δημιουργία νοήματος μέσω από την εξερεύνηση του κόσμου, τη γνώση και μια ισχυρή φαντασία. Και πάλι, όσο περισσότερο περιμένουμε για να μυήσουμε ένα παιδί στην απόλαυση των μουσικών δονήσεων, των σωματικών κινήσεων και χειρονομιών, της οπτικής εικόνας που τους επιτρέπει να αποτυπώσουν το δικό τους εσωτερικό κόσμο, καθώς και του λόγου που χρησιμοποιείται για να εξερευνήσει, να ονομάσει και να εκφράσει την ποίηση του κόσμου, τόσο μεγαλύτερο είναι το χάσμα ανάμεσα στον έλεγχο που αποκτούν τα παιδιά πάνω σε αυτή τη γλώσσα και στο πραγματικό νόημα με το οποίο θα προσπαθήσουν αργότερα να τη γεμίσουν. Χωρίς αυτή τη σύνθετη οργανική σχέση με τον κόσμο, που μόνο οι καλλιτεχνικές γλώσσες μπορούν να τους προσφέρουν, τα παιδιά θα καταλήξουν να ζουν σε ένα δικό τους απομονωμένο κόσμο, σε μια αφηρημένη και έντονα φανταστική σφαίρα. Θα αποκοπούν από κάθε μορφή πραγματικότητας. Θα γνωρίζουν μια γλώσσα, αλλά αυτή θα είναι και Λόγος; Γ. Η άσκηση στο θέατρο από πολύ μικρή ηλικία είναι μια από τις πιο ισχυρές ενωτικές δυνάμεις θεμελιώδους μάθησης. Το θέατρο δημιουργεί ένα συλλογικό λόγο που απευθύνεται σε όλους μας, και στηρίζεται τόσο σε όλους τους κώδικες ομιλίας και επικοινωνίας που έχουν εφευρεθεί από τον άνθρωπο από τότε που δημιουργήθηκε η γλώσσα, όσο και στα πιο αφηρημένα συστήματα ομιλίας και επικοινωνίας που ανήκουν σε συγκεκριμένες κοινωνικές ομάδες και τα οποία αποκαλούμε γλώσσες. Το θέατρο χρησιμοποιεί υλικό που βασίζεται στα παγκόσμια σύμβολα και στην πολιτιστική ποικιλομορφία της γλωσσικής κοινότητας. Το θέατρο είναι στιγμιαίο και ταυτόχρονα αδιαπέραστο, πολύ κοντινό μας, διαυγές και ταυτόχρονα σκοτεινό. Καθρεφτίζοντας τη συλλογική ψυχή, αντιλαμβάνεται πλήρως τις πλέον ορατές εκδηλώσεις του συλλογικού νου και επίσης αποκαλύπτει το φόβο της συνείδησης όταν έρχεται αντιμέτωπη με το άγνωστο. Πάντα διαπίστωνα ότι όταν τα παιδιά ασκούνται στο θέατρο στο σχολείο, ωριμάζουν πολύ πιο γρήγορα και αμφισβητούν συχνότερα τις γνωστικές διεργασίες. Αν μείνουμε μόνο στο ερώτημα σχετικά με τη μητρική γλώσσα και τις ξένες γλώσσες, το κύριο ζήτημα είναι με ποιο τρόπο ξεκινάμε να τα διδάσκουμε με ενθουσιασμό και χαρά, με σκοπό να μάθουν να κατανοούν, να μιλούν, να γράφουν, να υπερβαίνουν τα όρια και να βελτιώνονται. Μια γλώσσα μπορεί να αποτελέσει επικοινωνιακό εργαλείο, είτε στοιχειώδες είναι εξελιγμένο, με την έννοια ότι είναι προικισμένη με την εξής επικοινωνιακή λειτουργία: Μας βοηθά με απτό τρόπο να αλληλεπιδρούμε\n19 ΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ 171 με τους άλλους, άρα είναι χρήσιμη! Συνιστά επίσης ένα συνεκτικό σύστημα, άρα μπορεί να αποτελέσει αντικείμενο μελέτης από μόνη της και, κατά συνέπεια, να έχει χαρακτήρα διάπλασης και γλωσσολογική διάσταση. Τέλος, η γλώσσα αποτελεί επίσης ποιητικό υλικό, εξ ου και η δημιουργική της δύναμη και η παιγνιώδης και διερευνητική της διάσταση. Στο σχολείο, η γλώσσα διδάσκεται συνήθως μέσω μουσικής, παραμυθιών και εικαστικών, όταν τα παιδιά είναι μικρά και πρόθυμα για παιχνίδι. Τρελαίνονται να ανακαλύπτουν και να μαθαίνουν καινούργια πράγματα. Δυστυχώς, αυτή η διαδικασία παιχνιδιού και εξερεύνησης διακόπτεται όταν έρχεται η ώρα να μάθουν να διαβάζουν και να γράφουν σύμφωνα με το σχολικό πρόγραμμα, με αποτέλεσμα συχνά να διακόπτεται εντελώς η οργανική σχέση που είχαν μέχρι τότε με τη γλώσσα. Η γλώσσα γίνεται «θανατηφόρα», όπως αναφέρει ο Peter Brook στον πρόλογο του έργου του Empty Space (Ο άδειος χώρος). Η επικοινωνιακή λειτουργία της γλώσσας φτάνει στο κατώτερο σημείο της, ενώ γίνεται κακή χρήση του ποιητικού κειμένου: Τα παιδιά θα αποκτήσουν μερικές γενικές γνώσεις, αλλά θα χάσουν την απόλαυση να ανακαλύπτουν πώς δημιουργείται το κείμενο. Θα μελετήσουν την πολυπλοκότητα της γλώσσας και θα ανακαλύψουν πώς λειτουργεί χωρίς καν να γευτούν τα ανεξιχνίαστα μυστήρια που κρύβει μέσα της. Εξάλλου, η διαδικασία μάθησης συχνά παραλείπει την ανθρώπινη σκέψη και εμπειρία τις οποίες προορίζεται να εξυπηρετεί η γλώσσα. Η γλώσσα πολύ συχνά μελετάται έξω από ρεαλιστικά πλαίσια, με αποτέλεσμα να χάνει το ρεαλισμό της μόλις πατήσει το πόδι της στην τάξη. Πόσα παιδιά δεν παρατούν το διάβασμα όταν προσπαθούν να τα τυλίξουν στο ζουρλομανδύα της επίσημης φιλολογικής ανάλυσης! Πόσοι μαθητές δεν απογοητεύονται και παρατούν τις ξένες γλώσσες επειδή μοιάζουν να περιορίζονται σε μια σειρά κανόνων και εξαιρέσεων! Τι γίνεται όμως με τις εσωτερικές επικοινωνιακές τους ανάγκες; Τι γίνεται με τη λαχτάρα τους για τις ξένες γλώσσες και τους νέους ορίζοντες, την τεράστια σημασία των οποίων αντιλαμβάνονται πολύ καλά; Ωστόσο, αρκεί να πει κανείς τις μαγικές λέξεις «Φαντάσου ότι είσαι νεκρός, ο βασιλιάς Αρθούρος, ο πρόεδρος Μπους, ένας αγρότης από τη Σενεγάλη...», για να δώσει ξανά νόημα στην εκμάθηση και να επιτρέψει στα παιδιά να ανακαλύψουν την αληθινή πολυπλοκότητα της γλώσσας. Είναι σαν τη φράση «σαν να» στη δραματική μυθιστοριογραφία, η οποία μας επιτρέπει να αποκτήσουμε μια ουσιαστική αίσθηση και μια πιο λεπτή, επικεντρωμένη και ενσαρκωμένη γνώση της πραγματικότητας. Πάνω απ όλα όμως, ακριβώς επειδή το θέατρο βρίσκεται στο σταυροδρόμι πολλών διαφορετικών τύπων γραφής και επειδή η ουσία του είναι εσκεμμένα και ανυποχώρητα «ακάθαρτη», διατηρεί μια σημαντική θέση όταν πρόκειται για την απόκτηση της θεμελιώδους γνώσης. Πότε και πώς πρέπει να χρησιμοποιείται το θέατρο; Και σε ποιο βαθμό πρέπει να συνδέεται με άλλες μορφές τέχνης είτε σχετίζονται με τις τέχνες της αναπαράστασης είτε όχι και με τη γλώσσα; 1. Η μουσικότητα της γλώσσας (αντηχητικό, οργανωμένο και ρυθμικό υλικό) Όταν ακούμε για πρώτη φορά μια ξένη γλώσσα, χωρίς να προσπαθούμε να την καταλάβουμε, αντιλαμβανόμαστε την ασυνήθιστη μελωδία, τους νέους ήχους, το ρυθμό και τη ροή της. Τα αυτιά μας μπορούν να συλλάβουν τις δονήσεις που δεν ανήκουν στο συνηθισμένο τους εύρος. Μερικές συχνότητες θα γίνουν αντιληπτές και κάποιες άλλες όχι. Αν προσπαθήσουμε να αναπαραγάγουμε λεκτικά τη μελωδία και το ρυθμό αυτής της γλώσσας, χωρίς να προσπαθήσουμε να ελέγξουμε την πολυπλοκότητα ολόκληρου του συστήματος, θα καταφέρουμε να απεικονίσουμε, αν και ατελώς, το ηχόχρωμα των πρώτων θεμελιωδών στοιχείων της. Με αυτό τον τρόπο αναπτύσσουμε μια καινούργια πρώτη σχέση με τον κόσμο και μας εντυπώνονται τα\n20 172 6Η ΔΙΕΘΝΗΣ ΣΥΝΔΙΑΣΚΕΨΗ ΓΙΑ ΤΟ ΘΕΑΤΡΟ ΣΤΗΝ ΕΚΠΑΙΔΕΥΣΗ πρώτα στοιχεία μιας καινούργιας φαντασίας. Η μουσική μεταφέρει τα πρώτα συναισθήματα ενός όντος που εκφράζει τον κόσμο πίσω ή πέρα από τις λέξεις. 2. Ο ματεριαλισμός της γλώσσας (αισθητήριο και ευαίσθητο υλικό) Η ροή της γλώσσας μεταφέρεται στον αέρα που διαπερνά το σώμα μας. Όταν εισπνέουμε αέρα μέσω του αναπνευστικού συστήματος και θέτουμε σε κίνηση αυτά τα όργανα καθώς μιλάμε, νιώθουμε την ύλη του σώματος να συμμετέχει στη διαδικασία. Η αισθητήρια και ευαίσθητη διάσταση της γλώσσας αποκαλύπτει την οργανική μας σχέση με τον κόσμο. Όταν μιλάμε μια καινούργια γλώσσα, μπορούμε να πειραματιστούμε με νέες σωματικές εντυπώσεις. Στη συνέχεια, ανοιγόμαστε σε ένα καινούργιο σύνολο αισθήσεων. Αν αλλάξουμε την αναπνοή, τη στάση και την κίνησή μας, θα δώσουμε στο σώμα και στη φαντασία μας εντελώς καινούργιες οπτικές γωνίες. Ο χορός και όλες οι σωματικές δραστηριότητες μας βοηθούν να εξερευνήσουμε αυτούς τους νέους ορίζοντες. 3. Προφορική μετάδοση: η δύναμη της γλώσσας (ποιητικό και κοινωνικό υλικό) Η λειτουργία κάθε γλώσσας είναι να μεταδίδει νοήματα μέσω μιας ερμηνευτικής ανάγνωσης του κόσμου. Αφηγούμαστε ένα γεγονός, διηγούμαστε μια ιστορία ή ένα μύθο για να τα κατανοήσουμε καλύτερα. Κάθε γλώσσα απεικονίζει τις δικές της προτεραιότητες και αποκαλύπτει με ποιο τρόπο η ιστορική και πολιτιστική μας κληρονομιά όντως μας επιτρέπει να αντιλαμβανόμαστε τα πράγματα θέτοντας κανόνες, ελέγχοντας το παιχνίδι και, πάνω απ όλα, εξασφαλίζοντας ότι μετά μπορούν να οπισθοχωρήσουν με ασφάλεια. Με αυτό τον τρόπο, μπορούν να ανακαλύψουν την αγαλλίαση της ελεύθερης εμπειρίας και ταυτόχρονα να κατανοήσουν τη βασική ακρίβεια αυτής της προσέγγισης. Μπροστά μας ανοίγεται μια τεράστια γκάμα πειραματισμών, αλλά η δουλειά που μας περιμένει τώρα απαιτεί ένα συγκεκριμένο χώρο, ο οποίος, απ όσο ξέρω, δεν έχει θεσμοθετηθεί ακόμη. Αυτό το έργο βρίσκεται στο σταυροδρόμι όπου συναντιούνται η πολιτιστική εξέλιξη, η επίσημη μάθηση, η παιδαγωγική έρευνα, η καλλιτεχνική εκπαίδευση και δημιουργία, η ακαδημαϊκή εκπαίδευση και κατάρτιση, η αρχική και διά βίου μάθηση, καθώς και οι διεθνείς σχέσεις. Επομένως, προκύπτουν τώρα ουσιαστικά θέματα, τα οποία οδηγούν σε μια καινούργια σειρά συναρπαστικών ερωτημάτων: Πώς μπορούμε να παρέχουμε τη θεμελιώδη μάθηση στα παιδιά χωρίς να χρειαστεί να έρθουμε σε σύγκρουση με τις βασικές απαιτήσεις; Πώς μπορούμε να τα βοηθήσουμε να ανακαλύψουν όλους τους καλλιτεχνικούς κώδικες και να δημιουργήσουν τη δική τους ισχυρή γενική κουλτούρα; Πώς μπορούμε να ενώσουμε όλες τις καλλιτεχνικές γλώσσες μεταξύ τους και να τις συνδέσουμε με τις ανθρώπινες γλώσσες; Ποιο είναι ακριβώς το αντικείμενο του χορού, της μουσικής, του θεάτρου, των εικαστικών τεχνών ή της μαγειρικής τέχνης; Σε ποιο βαθμό καθεμία από αυτές τις γλώσσες μπορεί να εμπλουτίσει τις άλλες; Σε ποιο βαθμό οι γλώσσες μπορούν να επεκτείνουν αυτές τις καλλιτεχνικές γλώσσες; Ποιες στρατηγικές θα πρέπει να υιοθετήσουμε έτσι ώστε τα συντηρητικά, «υπερπροστατευτικά» πανεπιστήμια και εκπαιδευτικά κέντρα να εξετάσουν ενδεχομένως αυτές τις ανάγκες; Η γιορτή της γλώσσας μέσα από τη διερεύνηση της ταυτότητας και των δυναμικών της ομάδας Το εργαστήριο 1. Το θέατρο ως καλλιτεχνική γλώσσα ενδιαφέρεται για την ποιητική διάσταση οποιασδή-\nΘΕΑΤΡΟ ΚΑΙ ΕΚΠΑΙΔΕΥΣΗ ΣΤΟ ΚΕΝΤΡΟ ΤΗΣ ΣΚΗΝΗΣ Η γλώσσα και οι γλώσσες στη θεατρική σκηνή: τα πρώτα βασικά βήματα προς τη μάθηση Steven Clark Καθηγητής Αγγλικής Φιλολογίας και Θεατρικών Σπουδών στο Evreux,


Έτσι θα είναι ο Ντέιβιντ Μπέκαμ στα 70 του\nΠρώτη καταχώρηση: Δευτέρα, 7 Δεκεμβρίου 2020, 12:19\nΣε μια νέα καμπάνια εναντίον της ελονοσίας συμμετέχει ο Ντέιβιντ Μπέκαμ, όχι όπως τον γνωρίζουμε, αλλά σε ηλικία 70 ετών.\nΟ πρώην διάσημος ποδοσφαιριστής είναι αγνώριστος με γκρίζα μαλλιά και ρυτίδες στο πρόσωπό του στην εκστρατεία του «Malaria Must Die, So Millions Can Live», που ξεκίνησε χθες Κυριακή 6 Δεκεμβρίου και η οποία τον παρουσιάζει να ταξιδεύει στο μέλλον προκειμένου να δει το τέλος της ασθένειας.\nΔείχνοντας ένα πλάνο πριν και ένα μετά τη διαδικασία της ψηφιακής γήρανσης, το βίντεο παρουσιάζει τον Ντέιβιντ Μπέκαμ σε ένα φανταστικό μέλλον όπου η ελονοσία έχει εξαλειφθεί, με τον ίδιο να λέει πως «ο κόσμος μας έχει αλλάξει».\nΕπίσης και τα τατουάζ του Ντέιβιντ Μπέκαμ φαίνονται ξεθωριασμένα στα πλάνα που τον δείχνουν πλάγια. Όπως δήλωσε ο πρώην ποδοσφαιριστής για τη φιλανθρωπική οργάνωση, «η καταπολέμηση της ελονοσίας αποτελεί προτεραιότητά μου, επειδή η ασθένεια παραμένει ένας τεράστιος δολοφόνος παιδιών και έχουμε την ευκαιρία να το αλλάξουμε αυτό. Συνεργάζομαι με το Malaria No More UK από το 2009, υποστηρίζοντας εκστρατείες και βοηθώντας να γίνει γνωστή αυτή η πρόκληση. Οι εκστρατείες του χαρακτηρίζονται πάντα από μεγάλη δημιουργικότητα και καινοτομία, με σκοπό να τραβήξουν την προσοχή όλων στο σοβαρό αυτό ζήτημα και χαίρομαι που γνώρισα μερικούς από τους πιο εμπνευσμένους ανθρώπους που εργάζονται τόσο σκληρά για να τερματίσουν αυτή την ασθένεια».\nΥπενθυμίζεται ότι ο Ντέιβιντ Μπέκαμ έχει συμμετάσχει και στο παρελθόν σε διαφημιστικές εκστρατείες για την εξάλειψη της ελονοσίας, όπως το 2018 όταν μπήκε σε ένα κουτί με 10.000 κουνούπια.\nΤελευταία ενημέρωση: Δευτέρα, 7 Δεκεμβρίου 2020, 12:25


"Είναι πλέον καιρός οι Πολιτιστικοί Φορείς να θέσουν νέους στόχους" - fonien.gr\n24 Ιανουάριος, 2018 | 7:44\nΕΠΙΛΟΓΕΣ ΚΑΛΟ ΧΩΡΙΟ ΚΟΙΝΩΝΙΑ Με την πενα της Αννας\n"Είναι πλέον καιρός οι Πολιτιστικοί Φορείς να θέσουν νέους στόχους"\nδημοσιεύθηκε 12.02.2016 - 08:37\nΣυναντήθηκα με δύο νέα παιδιά που αγαπούν το χωριό τους και προσπαθούν μέσα από τον Πολιτιστικό Σύλλογο Καλού Χωριού “ΠΑΝΚΑΛΟΧΩΡΙΑΝΗ ΕΝΩΣΗ ΤΟ ΙΣΤΡΟΝ” να κάνουν το καλύτερο για τον τόπο τους.\nΟ Μανόλης Μαργετουσάκης και η Θέλξη Σμυρνάκη\n– Πότε ιδρύθηκε ο Σύλλογος και από πότε είστε εσείς στο συμβούλιο;\nΜάνος: Ο Σύλλογος ιδρύθηκε το 1978 και εμείς είμαστε τα τελευταία δύο χρόνια στο συμβούλιο.\n-Τι σας ώθησε να αναλάβετε το τιμόνι του και τι είναι για εσάς η ιδέα ενός Πολιτιστικού Συλλόγου;\nΜάνος: Θέλαμε να κάνουμε πράγματα για τον τόπο μας και πιστέψαμε, ονειρευτήκαμε ότι θα τα κάνουμε μέσα από τον Σύλλογο. Έτσι όπως είναι σήμερα η κατάσταση με τις οικονομικές δυσκολίες ο Δήμος δεν δίνει αρκετά χρήματα στις μικρές κοινότητες και κάποιες φορές το ρόλο του αναλαμβάνουν οι Πολιτιστικοί Σύλλογοι, με το να κάνουν κάτι απλό όπως να τοποθετήσουν ένα παγκάκι ή αν τους ζητηθεί να προσφέρουν περισσότερα ανάλογα βέβαια και με τα έσοδα τους.\n-Συνήθως οι Πολιτιστικοί Σύλλογοι συνδέονται με την Παράδοση ενός τόπου\nΜάνος: Φυσικά και εμείς δεν αγνοούμε την ιστορία μας, την παράδοση , τις αξίες μας, όμως πρέπει να γίνει ενσωμάτωση όλων αυτών στις νέες συνθήκες που διαμορφώνει καθημερινά η σύγχρονη πραγματικότητα. Είναι πλέον καιρός οι Πολιτιστικοί Φορείς να θέσουν νέους στόχους. Στα πλαίσια αυτά θα πρέπει να αναλάβουν πρωτοβουλίες για την αντιμετώπιση των σύγχρονων κοινωνικών προβλημάτων και ιδιαίτερα εκείνων που έχουν σχέση με τους νέους.\nΗ προσέλκυση όλο και περισσότερο νέων ανθρώπων είναι κάτι που απασχολεί και εμάς. Οι νέοι αρνούνται να συμμετέχουν γιατί σήμερα έχουν την δυνατότητα να επιλέγουν άλλους τρόπους επικοινωνίας. Με τον επαναπροσδιορισμό των στόχων τους οι Σύλλογοι πρέπει να αναλάβουν πρωτοβουλίες που θα αγγίζουν τα σύγχρονα προβλήματα της εποχής μας όπως ο επαγγελματικός προσανατολισμός, ή ανεργία, τα ναρκωτικά, το περιβάλλον και πολλά άλλα.\n– Ξέρω ότι όλοι που συμμετέχετε είστε νέοι άνθρωποι που αν και οι περισσότεροι εργάζεστε εκτός χωριού έχετε όλοι επιλέξει να μένετε Καλό χωριό. Με παραξενεύει λίγο αυτό γιατί ξέρω ότι οι περισσότεροι νέοι προτιμούν τις πόλεις.\nΘέλξη: Ερχόμαστε πολύ συχνά στον Άγιο Νικόλαο, εξάλλου εκεί είναι οι δημόσιες υπηρεσίες, σε κάποιους από εμάς ο χώρος εργασίας μας. Ερχόμαστε βέβαια και για να διασκεδάσουμε, να δούμε τους φίλους μας. Επιλέξαμε όμως να μείνουμε στο χωριό μας κοντά στη φύση, στη θάλασσα, στη γαλήνη που προσφέρει και στους δικούς μας ανθρώπους.\n-Τα έσοδα σας από πού προέρχονται;\nΜάνος: Παίρνουμε συνδρομές από τα μέλη μας και εκδίδουμε ημερολόγιο κάθε αρχή του έτους, το οποίο πουλάμε. Έσοδα έχουμε και από τις καλοκαιρινές μας εκδηλώσεις, που είναι το παραδοσιακό κρητικό γλέντι στη γιορτή του Αγίου Παντελεήμονα και οι συναυλίες που κάνουμε στη παραλία. Προσπαθήσαμε να φτιάξουμε λίγο το χώρο που γίνονται οι μουσικές εκδηλώσεις μας, όπως για παράδειγμα κάναμε δεντροφύτευση, όμως δεν ανήκει στο Σύλλογο και έτσι δεν μπορούμε να κάνουμε περισσότερα.\n-Ο Σύλλογος στεγάζεται σε δικό του κτίριο;\nΘέλξη: Μας έχει γίνει παραχώρηση ενός χώρου, εγκαταλελειμμένου για πολλά χρόνια, τον οποίο και φτιάχνουμε, για να μπορούμε να υλοποιούμε διάφορες δραστηριότητες όπως μαθήματα παραδοσιακών χορών που ήδη προσφέρουμε στα παιδιά του χωριού. Αργότερα θεατρικό παιγνίδι, υπολογιστές, μαθήματα σκάκι, μια μικρή βιβλιοθήκη.\n-Μιλήστε μου λίγο για τις δραστηριότητες σας.\nΜάνος: Έκτος τις καλοκαιρινές μουσικές εκδηλώσεις, διοργανώνουμε τα Χριστούγεννα στην πλατεία μια μικρή γιορτή για τα παιδιά. Κάθε χρόνο στην αρχή της Άνοιξης κάνουμε καθαρισμό στους δρόμους του χωριού και προσκαλούμε όλους τους συγχωριανούς μας να συμμετέχουν. Ήμασταν έτοιμοι να παραγγείλουμε ξύλινα πλαίσια για τους κάδους απορριμμάτων, αλλά ο Πρόεδρος του τοπικού συμβουλίου υποσχέθηκε ότι θα το κάνει ο Δήμος αλλά εδώ και δύο χρόνια δεν έχει γίνει τίποτα.\nΠροσπαθούμε μέσα από διάφορες δραστηριότητες μας να κάνουμε γνωστές τις ομορφιές του τόπου μας. Έχουμε ένα αναρριχητικό πεδίο στην τοποθεσία ΄΄Πέζα΄΄, μία καταπληκτική περιοχή με υπέροχη θέα προς τις παραλίες του Καλού Χωριού και τον κόλπο Μεραμπέλλου. Η Πέζα βρίσκεται σε υψόμετρο 300 μέτρων και αποτελείται από 4 βράχους: Ιστρώνα, Πάνα, Μίνωα και Τάλω. Η εναλλακτική αυτή μορφή τουρισμού κάθε χρόνο αποκτά όλο και περισσότερους οπαδούς. Πέρυσι μαζί με άλλους συνδιοργανωτές υλοποιήσαμε την 1η Αθλητική γιορτή Βουνού με μεγάλη επιτυχία.\nΕπίσης σκοπεύουμε να αναδείξουμε τις πεζοπορικές διαδρομές της κοινότητας μας που περιλαμβάνουν επισκέψεις σε σημαντικά σημεία όπως ο αρχαιολογικός χώρος του Βρόκαστρου».\nΘέλξη: Με την πολιτιστική ένωση Λασιθίου και σε συνεργασία με τον κ. Άρη Πάγκαλο προσπαθούμε να μας παραχωρηθεί το αγροκήπιο που βρίσκετε στο Καλό Χωριό και να το αξιοποιήσουμε εμείς ως Περιβαλλοντικό Πάρκο. Προς το παρών όμως το έχουν παραχωρήσει στους Κυνηγούς. Υπάρχουν κάποια παλιά κτίρια που ανήκουν στο Δήμο και που εμείς θα θέλαμε να μας παραχωρηθεί κάποιο από αυτά για να φτιάξουμε ένα μεγάλο Πολιτιστικό Συνεδριακό Κέντρο, αφού προσπαθήσουμε να πάρουμε κάποια επιχορήγηση. Ο Πολιτισμός είναι για όλους και εμείς θέλουμε την ποιοτική βελτίωση της ζωής μας στηριζόμενοι στη διαπαιδαγώγηση των παιδιών και των νέων, την παροχή ευκαιριών καλλιτεχνικής έκφρασης και δημιουργικής απασχόλησης για μικρούς και μεγάλους, καθώς και την υποστήριξη της ερασιτεχνικής δημιουργίας.\n-Ο Σύλλογος ασκεί φιλανθρωπικό έργο;\nΜάνος: Είμαστε σε επικοινωνία με τον δραστήριο Ιερέα της κοινότητας μας και αν κάτι μας ζητηθεί είμαστε έτοιμοι να προσφέρουμε.\nΘέλουμε να προωθήσουμε τον εθελοντισμό και προσπαθούμε σιγά σιγά με τις διάφορες δραστηριότητες μας να δείξουμε το πόσο σημαντικός είναι στους συγχωριανούς μας. Πηγαίνουμε στα καφενεία του χωριού, μοιραζόμαστε τις ιδέες μας ακούμε τις δικές τους. Θέλουμε να προάγουμε την αλληλεγγύη και την ανιδιοτελή προσφορά.\n-Παιδιά σας εύχομαι να υλοποιήσετε τα σχέδια σας και η ΠΑΝΚΑΛΟΧΩΡΙΑΝΗ ΕΝΩΣΗ ΤΟ ΙΣΤΡΟΝ να γίνει ένας Πολιτιστικός Σύλλογος παράδειγμα για όλους τους άλλους. Τελειώνοντας θα ήθελα να μου πείτε και τα υπόλοιπα μέλη του Συμβουλίου.\nΠρόεδρος: Μανόλης Μαργετουσάκης, Αντιπρόεδρος: Θέλξη Σμυρνάκη, Ταμίας: Μανόλης Αλέξης , Γραμματέας: Μαρία Μαργετουσάκη, Κοσμήτωρας: Άρτεμης Στιβαχτάκη\nΜέλη: Μαρία Μανιαδάκη, Αντώνης Πάγκαλος, Ηλίας Χριστινάκης, Τάσος Αθάνατος.\nΠΡΟΗΓΟΥΜΕΝΟ "Μην μας πλακώσει πάλι η σκόνη"\nΕΠΟΜΕΝΟ Η νέα «πανάκριβη» Ferrari του Μέσι (PIC)\nΤροχαίο στο Καλό Χωριό με εγλωβισμό [PICS]\nΤροχαίο ατύχημα σημειώθηκε λίγο πριν τις 7 το βράδυ κοντά στο Καλό Χωριό στην Εθνική…


4 λειτουργίες του instagram που θα σου λύσουν τα χέρια! - neolaia.gr .\n4 λειτουργίες του instagram που θα σου λύσουν τα χέρια!\nΔες κάποιες δυνατότητες του instagram που δεν ήξερες ότι μπορείς να τις κάνεις! Θα σου φανούν πάρα πολύ χρήσιμες!\nΑκόμα μία εφαρμογή που έχει κατακτήσει την καθημερινότητά σου είναι το instagram. Κάθε μέρα βλέπεις εκεί stories και φωτογραφίες φίλων και γνωστών, ή ανεβάζεις και εσύ τα δικά σου.\nΑλλά ξέρεις όλες τις δυνατότητες που έχει η εφαρμογή αυτή;\nΜάλλον, όχι. Για αυτό εγώ σου έχει ετοιμάσει μία λίστα με τα πράγματα που μπορείς να κάνεις στο instagram και να σου λύσουν τα χέρια. Για πάμε να δούμε ποια είναι αυτά.\n1. Δες όλες τις δημοσιεύσεις που έχεις κάνει like\nΜπορείς να δεις ότι έχεις δηλώσει ότι σου αρέσει με έναν πολύ απλό τρόπο! Μπαίνεις στο προφίλ σου και πατάς τις τρεις τελίτσες που υπάρχουν πάνω δεξιά. Εκεί, κάτω, κάτω θα βρεις την επιλογή «Δημοσιεύσεις που σας αρέσουν».\n2. Διαγραφή ιστορικού\nΑν θέλεις να σβήσεις τις αναζητήσεις που έχεις κάνει για οποιονδήποτε λόγω τότε μπορείς πολύ απλά να το κάνεις. Πατάς τις τρεις τελίτσες που βρίσκονται στο προφίλ σου και ύστερα την επιλογή «Διαγραφή ιστορικού αναζήτησης». Αν η σχέση σου ζηλεύει πολύ μπορεί να σε σώσει.\n3. Απόκρυψη φωτογραφιών\nΣίγουρα θα έχεις κάποιες φωτογραφίες σε προφίλ γνωστών σου, φίλων σου ή και συγγενών σου που δε θα θέλεις να φαίνονται στο προφίλ σου. Οπότε μπορείς πολύ απλά να τις κρύψεις! Πατάς πάλι τις τρεις τελείες (σωτήριες) και επιλέγεις «Φωτογραφίες με εσάς» και, στη συνέχεια, «Απόκρυψη φωτογραφιών».\n4. Αποθήκευσε φωτογραφίες\nΜπορείς να αποθηκεύσεις δημοσιεύσεις και φωτογραφίες που σου αρέσουν πολύ απλά! Πηγαίνοντας στο προφίλ στο instagram και επιλέγοντας τον σελιδοδείκτη. Ύστερα, πατάς το «+» και μπορείς να αποθηκεύσεις όποιες φωτογραφίες θέλεις!\nΔες ακόμα: 7 άγνωστες λειτουργίες του facebook που πρέπει να αρχίσεις να χρησιμοποιείς!\ninstagram άγνωστες λειτουργίες


Ο Άγιος Βασίλης υπάρχει και είμαστε εμείς! - Viannitika.gr\nΟ Άγιος Βασίλης υπάρχει και είμαστε εμείς!\nΤο είπε και... το έκανε η νεαρή μαθήτρια από τη Μάρθα Βιάννου, η οποία ανταποκρίθηκε στο γράμμα του 10χρονου Χρήστου από το Αρκαλοχώρι, ο οποίος είχε χάσει τη λύρα του κατά τον σεισμό της 27ης Σεπτεμβρίου και συγκίνησε με το γράμμα του στον Άγιο Βασίλη (διαβάστε εδώ).\nΗ μικρή Νεφέλη από την πρώτη στιγμή εξέφρασε την επιθυμία της να δωρίσει μια λύρα στον Χρήστο -με τον οποίο μοιράζονται το ίδιο πάθος για την Κρητική Μουσική- κάτι το οποίο και έκανε(φωτό).\nΥπενθυμίζουμε ότι το συγκινητικό γράμμα του μικρού Χρήστου έτυχε πανελλήνιας προβολής και κινητοποίησε αρκετούς φορείς, κάτι που χαροποίησε τους δικούς του αλλά και φυσικά τον ίδιο. Ωστόσο, θα πρέπει να τονίσουμε πως η περίπτωση της Νεφέλης έχει μια σημαντική ιδιαιτερότητα: Η μαθήτρια από τη Μάρθα συναισθάνθηκε την ανάγκη ενός παιδιού που έχασε το σπίτι του, λίγα χιλιόμετρα μακριά από το δικό της, και έσπευσε να το δείξει εμπράκτως, οπότε αναμφίβολα η κίνηση αυτή αποκτά άλλη βαρύτητα.\nΌπως είχε πει άλλωστε εύστοχα ο σπουδαίος Εδουάρδο Γκαλεάνο, "εγώ πιστεύω στην αλληλεγγύη γιατί είναι οριζόντια. Σέβεσαι τον άλλο και μαθαίνεις πολλά από αυτόν. Έχω πολλά να μάθω από άλλους ανθρώπους".


28η Οκτωβρίου: Παρέλαση με κάγκελα και θεατές αστυνομικούς και επισήμους...\n28η Οκτωβρίου: Παρέλαση με κάγκελα και θεατές αστυνομικούς και επισήμους…\nΜε απαγορευμένη πόλη μοιάζει η Αθήνα και όχι με με μία πόλη που γιορτάζει, αφού τα μέτρα ασφαλείας για τη μαθητική παρέλαση της 28ης Οκτωβρίου είναι δρακόντεια, όπως κάθε χρόνο εξάλλου.\nΗδη έχουν τοποθετηθεί κάγκελα στην περιοχή της πλατείας Συντάγματος και η πρόσβαση στην εξέδρα των επισήμων θα γίνεται μόνο σε όσους έχουν προσκλήσεις και διαπιστεύσεις. Οι γονείς θα μπορούν να δουν τα παιδιά τους στην οδό Πανεπιστημίου από το ύψος της οδού Βουκουρεστίου, ενώ σε επιφυλακή θα βρίσκονται στην ευρύτερη περιοχή ισχυρές δυνάμεις της ΕΛ.ΑΣ.\nΣυγκεκριμένα, στις 10.00 θα τελεστεί δοξολογία στον Ιερό Ναό του Αγίου Διονυσίου Αρεοπαγίτου και στη συνέχεια θα γίνει κατάθεση στεφάνων στο Μνημείο του Αγνώστου Στρατιώτη.\nΗ μαθητική παρέλαση εμπρός από το μνημείο θα αρχίσει στις 11.00 και υπολογίζεται να ολοκληρωθεί σε 45 λεπτά.\nΚυκλοφοριακές ρυθμίσεις -Ποιοι δρόμοι θα κλείσουνΈκτακτες κυκλοφοριακές ρυθμίσεις σε όλους τους δήμους της Αττικής λόγω των μαθητικών παρελάσεων για τον εορτασμό της 28ης Οκτωβρίου ανακοίνωσε η Αστυνομία.\nΣτους δρόμους που γίνονται παραδοσιακά οι παρελάσεις θα απαγορεύεται η στάση και η στάθμευση των οχημάτων από τις 06:00, ενώ θα γίνει σταδιακή διακοπή της κυκλοφορίας από τις 10:00, ανάλογα με τις επικρατούσες συνθήκες και μέχρι το τέλος των εκδηλώσεων.\nΠιο αναλυτικά, στους δήμους Αθηναίων και Πειραιά η κυκλοφορία των οχημάτων στις παρακάτω οδούς και λεωφόρους θα διακοπεί νωρίτερα ως εξής:\nΔήμος Αθηναίων (Κεντρική Παρέλαση), από ώρα 07.00 έως πέρατος της παρέλασης:\nΛ. Β. Σοφίας, και στα δύο (2) ρεύματα κυκλοφορίας , στο τμήμα της μεταξύ των οδών Πανεπιστημίου και Σέκερη\nΙ. Ν. Διονυσίου Αρεοπαγίτου (Δοξολογία), από ώρα 06.00΄ έως το πέρας των εκδηλώσεων:\nΔήμος Πειραιά, κατά τις ώρες 07.00-14.00:\n34ου Συντάγματος Πεζικού, στο τμήμα της μεταξύ των οδών Ομηρίδου Σκυλίτση & Ελ. Βενιζέλου.\nΠόλη-φρούριο και η ΘεσσαλονίκηΣτις 10:30 το πρωί ο Πρόεδρος της Δημοκρατίας Κάρολος Παπούλιας, που βρίσκεται από τη Δευτέρα στη Θεσσαλονίκη, θα καταθέσει στεφάνι στο Ηρώο του Γ’ Σώματος Στρατού και στις 11:00 θα παρακολουθήσει την παρέλαση πολιτικών και στρατιωτικών τμημάτων στην παραλιακή λεωφόρο Μεγάλου Αλεξάνδρου. Την κυβέρνηση θα εκπροσωπήσει ο υπουργός Εθνικής Άμυνας Δημήτρης Αβραμόπουλος.\nΤα μέτρα ασφαλείας στη Θεσσαλονίκη -2.000 αστυνομικοί επί ποδός\nΔρακόντεια είναι τα μέτρα ασφαλείας και στη Θεσσαλονίκη για τη στρατιωτική παρέλαση. Η Αστυνομία έχει σχεδιάσει αυξημένα μέτρα, παρόμοια με τα περσινά. Η εξέδρα των επισήμων θα είναι αποκλεισμένη σε μεγάλη απόσταση και οι Θεσσαλονικείς θα αναγκαστούν να παρακολουθήσουν την παρέλαση κυρίως στην αρχή και στο τέλος της.\nΣτα σημεία αποκλεισμού θα τοποθετηθούν κάγκελα, ενώ θα υπάρχει περιφρούρηση από ισχυρές αστυνομικές δυνάμεις. Επί ποδός θα βρίσκονται 2.000 αστυνομικοί.\nΘα παρελάσουν και οι σκύλοι του Στρατού\nΓια πρώτη φορά φέτος, εκτός από τα στρατιωτικά τμήματα και τα πολεμικά αεροσκάφη, θα παρελάσουν και οι σκύλοι του Στρατού που είναι ειδικά εκπαιδευμένοι για τη φύλαξη των στρατοπέδων. Οι στρατιωτικοί σκύλοι ανήκουν στο Γ’ Κτηνιατρικό Νοσοκομείο Θεσσαλονίκης που εδρεύει στο στρατόπεδο «Γ. Μακρή» στη Θέρμη.\nΤοπικές βροχές στα δυτικά, τα κεντρικά και τα νότια, τοπικές βροχές και καταιγίδες στα δυτικά, που βαθμιαία θα ενταθούν, αναμένονται σήμερα.\nΟι άνεμοι θα πνέουν στα δυτικά ανατολικοί – νοτιοανατολικοί 4 με 6 μποφόρ και στα ανατολικά βόρειοι – βορειοανατολικοί με την ίδια ένταση.\nsee more: iefimerida.gr http://www.iefimerida.gr/node/175715#ixzz3HQsmGd86


Liberals: «Ημερολόγια χαρμολύπης: Ευρηματική δομή και συναρπαστικές εξιστορήσεις!»\n«Ημερολόγια χαρμολύπης: Ευρηματική δομή και συναρπαστικές εξιστορήσεις!»\nτου Λάζαρου Ε. Βλαδίμηρου*\nΈνας ηλικιωμένος καθηγητής ανακαλύπτει τυχαία έναν κατάλογο με παλιούς του μαθητές. Τους συγκεντρώνει και τους ζητάει να γράψει ο καθένας τους μια ιστορία από τη ζωή του. Οι διάφορες μυθιστορηματικές ιστορίες των μαθητών του καθηγητή, ιστορίες μεσόκοπων πια πολιτών, αποτελούν την ύλη του βιβλίο.\nΜέσα από τις διάφορες ιστορίες ξετυλίγεται η κοινωνία του χτες με τις δυσκολίες και τις ελπίδες της, αλλά και η σύγχρονη πραγματικότητα με τις διαψεύσεις των προσδοκιών και τις απογοητεύσεις. Επιτυχημένοι και αποτυχημένοι, η Ελλάδα της δραχμής και η Ελλάδα του ευρώ, τα όνειρα και οι στόχοι μιάς γενιάς που γκρεμίστηκαν κάτω από το βάρος της νέας εποχής.\nΟι ιστορίες του συναρπαστικού βιβλίου αποτελούν τις ψηφίδες ενός μεγάλου μωσαϊκού που παρουσιάζει το παρελθόν και το παρόν της σύγχρονης ελληνικής κοινωνίας, αλλά ταυτόχρονα, προσπαθεί να διερευνήσει και το πιθανό μέλλον. Ο συγγραφέας με το βιβλίο του, προσφέρει ένα πνευματικό καλειδοσκόπιο, ένα χρήσιμο εργαλείο, για να δούμε μέσα από πολλά πρίσματα μερικές από τις αιτίες της σημερινής πνευματικής και οικονομικής παρακμής. Ποιος ξέρει; Ίσως η γνώση των σφαλμάτων του παρελθόντος, να μας οδηγήσει να οικοδομήσουμε μια πιο ανθρώπινη κοινωνία για την εποχή που έρχεται. Όπως εύλογα επισημαίνει ο συγγραφέας στο τέλος του βιβλίου: ‘Δεν μπορεί, θα υπάρχει μια άλλη ευκαιρία…’.\nΤο νέο βιβλίο του Κωνσταντίνου Τριανταφυλλάκη, χάρις στην ευρηματική δομή και χάρις στις συναρπαστικές εξιστορήσεις, ανήκει στην κατηγορία των αναγνωσμάτων που παροτρύνουν και ‘αναγκάζουν’ τον αναγνώστη της πρώτης σελίδας να το διεξέλθει ‘απνευστί’ μέχρι το τέλος. Ένα βιβλίο απόκτημα για κάθε σκεπτόμενο αναγνώστη.\n*Ο Λάζαρος Ε. Βλαδίμηρος είναι Διδάκτωρ της Ιατρικής Σχολής του Πανεπιστημίου Αθηνών και Επιστημονικός Συνεργάτης του Εργαστηρίου Ιστορίας της Ιατρικής, της Ιατρικής Σχολής του Πανεπιστημίου Αθηνών.\nΕίναι, μεταξύ άλλων, συγγραφέας των βιβλίων:\n(2014) Γιατροί και ιατρική στην Επανάσταση του 1821, Εκδόσεις Μπαλτά\n(2008) Η ιστορία της ελληνικής ιατρικής στη Σμύρνη, Ένωσις Σμυρναίων\nΑναρτήθηκε από Liberals στις 10:28 μ.μ.


Home / SOCIAL / Οι ασφαλιστικές και οι ανήμποροι ηλικιωμένοι πελάτες τους\nSOCIAL, ΕΠΙΧΕΙΡΗΣΕΙΣ Comments Off on Οι ασφαλιστικές και οι ανήμποροι ηλικιωμένοι πελάτες τους\nΕίσαι 80κάτι χρονών. Μια μέρα σου έρχεται ένα νέο συμβόλαιο από την ασφαλιστική σου. Αυτήν που είχε κάνει νέος που σου καλύπτει τα πάντα σε ιδιωτικό νοσοκομείο και είσαι πολύ ευχαριστημένος.\nΣτα ψιλά γράμματα όταν παραλαμβάνεις το συμβόλαιο γράφει ότι δέχεσαι εξ’ολοκλήρου και αποδέχεσαι το περιεχόμενο! Το οποίο είναι σχεδόν 50 σελίδες δικηγορέζικα. Και απαιτούν να το υπογράψεις ΠΡΙΝ το διαβάσεις, με την παραλαβή. Είναι ο courrier στην πόρτα και σου χώνει το στυλό στη μούρη, τι να κάνεις;\nΟι περισσότεροι ηλικιωμένοι άνθρωποι δεν έχουν ούτε την όραση, ούτε την νομική βοήθεια, ούτε πιθανώς την νοητική ικανότητα να εκτιμήσουν ένα τόσο πολύπλοκο έγγραφο. Δεν θα έπρεπε να κατοχυρώνει ο νόμος ότι τους εξηγούνται τέτοια θέματα με τρόπο που να μπορούν να κατανοούν;\nΕπίσης απαράδεκτο ότι το ίδιο το ασφαλιστήριο δεν είναι συγκρίσιμο με άλλα. Δεν ακολουθούν μια τυποποιημένη μορφή αν και καλύπτουν βέβαια τα ίδια θέματα. Δηλαδή κοιτώντας δίπλα δίπλα το παλιό και το καινούργιο πολύ πολύ δύσκολα βγάζεις άκρη τι ακριβώς θέλει να πει, ακόμα κι αν είσαι έξυπνος, ενημερωμένος και διαβασμένος άνθρωπος με όρεξη να χάσει 2-3 μέρες της ζωής του με αυτό το θέμα.\nΘέλουν τόσο πολύ να του αλλάξουν πρόγραμμα, ώστε να του προσφέρουν 40% έκπτωση (στο δικό του νέο πρόγραμμα, αυτό με τις πολύ πολύ λιγότερες παροχές) και καλά αν το συνδυάσει με το πρόγραμμα της γυναίκας του!\nΕν ολίγοις δεν θα χρησιμοποιούσα την λέξη “απατεώνες” αλλά στη συγκεκριμένη περίπτωση θεωρώ ότι οι ασφαλιστικές δεν ενεργούν με γνώμονα το καλό των πελατών τους. Και το Κράτος δεν βοηθάει στην προστασία των καταναλωτών.\nTags απάτη ασφαλιστική νομικά\nPrevious Στο ντους μια μέρα με τραγούδι\nNext Εξομολόγηση ενός παιδεραστή ποδοσφαιριστή\nΑπό φίλο στο Facebook. Nick Rogkakos 2 Σεπτεμβρίου · Νομική Αυτή η τόσο υπερ-υπο-τιμημένη ιστορική και …


Ο Γιος του Σαούλ, του Lazlo Nemes μια μεγάλη ταινία μετά από πολύ καιρό | 4,5/5 του Γιάννη Καραμπίτσου – CAMERA STYLO ONLINE\nΟ Γιος του Σαούλ, του Lazlo Nemes μια μεγάλη ταινία μετά από πολύ καιρό | 4,5/5 του Γιάννη Καραμπίτσου\nΟ Γιός του Σαούλ έρχεται από την Ουγγαρία του Μπέλα Ταρ και του Μίκλος Γιάντσο της μεγάλης παράδοσης στον καλλιτεχνικό κινηματογράφο, σε μια χώρα που κινηματογραφικά μοιάζει να ξεκινάει από το ασπρόμαυρο για να φτάσει στο έγχρωμο. Έρχεται από την Ουγγαρία όπου οι ιδέες σήμερα σε ένα μεγάλο μέρος του πληθυσμού της δεν είναι ότι καλύτερο έχουν παράγει οι άνθρωποι. Έρχεται σε μια εποχή που άνθρωποι, πρόσφυγες κατοικούν στα βάθη των θαλασσών , που δεν βρίσκονται τα πτώματά τους για να θαφτούν , με τον τρόπο και τις τελετές που η θρησκεία τους επιτάσσει. Σε μια εποχή που αεροπλάνα πέφτουν και χάνονται και οι άνθρωποι που ήσαν μέσα σε αυτά εξαϋλώνονται.\nΡαντεβού στο cinema με τους μεγάλους δημιουργούς 2018 στο δήμο Ζωγράφου από 9 Μαρτίου έως 30 Απριλίου 2018 με ελεύθερη είσοδο\nΣτην εποχή της χειρότερης ηθικής, πολιτιστικής, οικονομικής , κοινωνικής κρίσης της ανθρωπότητας .\nΟ Γιος του Σαούλ μας μεταφέρει στο Άουσβιτς σε μια εποχή που έμοιαζε το όριο της φρίκης να αγγίζει το ταβάνι, στάδιο μετά το οποίο θα έπρεπε να αρχίσουμε να κατεβαίνουμε. Η φρίκη όμως την εποχή του καπιταλισμού δεν έχει ταβάνι. Και το Άουσβιτς είναι πάλι εδώ πιο προχωρημένο, πιο εξελιγμένο.\nΗ εποχή του Άουσβιτς, η εποχή της εξαφάνισης των νεκρών είναι η δική μας εποχή και οι Sonderkommando είμαστε εμείς.\nΟ Σαούλ χρειάζεται ένα γιο για να τον θάψει και ένα ραβίνο για να τον ψάλλει. Η εκτέλεση αυτής της αποστολής, που ο ίδιος θέτει στον εαυτό του γίνεται το νόημα της ζωής του. Ο ίδιος θέτει την αποστολή στον εαυτό του; της ζωής του;\nΕνδιαφέρεσαι για τους νεκρούς, περισσότερο από τους ζωντανούς του λέει ένας από τους ήρωες της ταινίας , ένας άλλος Sonderkommando που μοιάζει να κατανοεί κάπως την αποστολή του, να την συμμερίζεται. Τον γλυτώνει από δύσκολες καταστάσεις, τον εξυπηρετεί να παλέψει την αποστολή του. Υποσκάπτει έτσι την εξέγερση που βρίσκεται σε εξέλιξη η εκτέλεση της αποστολής του βασικού ήρωα και η «υποστήριξή» της από τον άλλο Sonderkommando ; Έρχεται σε κόντρα το ειδικό που φαίνεται να εκφράζει η εκτέλεση της αποστολής, με το γενικό που φαίνεται να εκφράζει η προσπάθεια εξέγερσης και απόδρασης κάποιων από τους υπόλοιπους Sonderkommando; ενδεχόμενα. Αλλά ποιο είναι το ειδικό και ποιο το γενικό αληθινά;\nΣτις εποχές που ζούμε τις ζοφερές και που η ελπίδα φαίνεται να χάθηκε δια παντός, η τοποθέτηση των πραγμάτων εκεί που προσπαθούσαν να τα βάλουν οι ριζοσπαστικές απόψεις και πράξεις των τελευταίων αιώνων ζωής των ανθρώπων, η τόνωση του κύρους των πραγμάτων, μοιάζει επαναστατική πράξη. Ο Σαούλ, είτε το διαισθάνεται , είτε όχι, αναλαμβάνει να δώσει στους συνανθρώπους του και στον ίδιο τον εαυτό του λόγο ύπαρξης. Νόημα Ζωής. Και ποιος είναι αυτός ο λόγος ύπαρξης; Μα η αξία της συνέχειας των ανθρώπων, η συνέχεια των πραγμάτων, η συνέχεια της ζωής. Αν οι άνθρωποι αμφισβητήσουν την αξία της συνέχειας των πραγμάτων, κάτι που συστηματικά κάνει ο καπιταλισμός τις τελευταίες δεκαετίες προκειμένου να σωθεί, μη λαμβάνοντας υπόψη ότι οδηγεί την ανθρωπότητα μαθηματικά στο γκρεμό. Αφήνοντας τους ανθρώπους να πνίγονται στη Λαμπεντούζα, οδηγεί την ανθρωπότητα κυριολεκτικά και μεταφορικά στο γκρεμό. Η στάση των υπόλοιπων Sonderkommando που σχεδιάζουν την απόδρασή τους, κάτω από τις συνθήκες που πραγματοποιείται, μόνο σαν πράξη επιβίωσης μπορεί να εκληφθεί, δεν μπορεί να εκληφθεί ως επαναστατική πράξη. Ο Σαούλ διαλέγει ένα θάνατο (αν και ενδέχεται να έζησε) που συνεχίζει τη ζωή. Οι υπόλοιποι εξεγερμένοι Sonderkommando διαλέγουν μια ζωή (που άλλωστε η συντριπτική τους πλειοψηφία θα χάσει) που συνεχίζει το θάνατο.\nΗ τελευταία σκηνή της ταινίας με το παιδί που σκάει μύτη από μια χαραμάδα φωτός και η πράξη του Γερμανού στρατιώτη που του χαρίζει τη ζωή για να μεταφέρει στους υπόλοιπους ζωντανούς το ελπιδοφόρο χαμόγελο της αξίας της συνέχειας της ζωής που υπάρχει στο πρόσωπο του Σαούλ (ερμηνεία από συγγραφέα και ποιητή και όχι επαγγελματία ηθοποιό) επιβεβαιώνει , επισφραγίζει την ελπίδα. Ο Σαούλ, ο νεκρός γιος του και ο καινούριος του ζωντανός γιός, εξασφαλίζουν τη συνέχεια της ζωής και της ανθρωπιάς. Φίλε, Σύντροφε από την Ουγγαρία, ευχαριστούμε!!\nCINEMA, ΓΙΑΝΝΗΣ ΚΑΡΑΜΠΙΤΣΟΣ, ΠΟΛΙΤΙΣΤΙΚΗ ΑΤΖΕΝΤΑ, ΠΟΛΙΤΙΣΤΙΚΗ ΕΝΗΜΕΡΩΣΗ\nΠΡΟΓΡΑΜΜΑ ΤΗΛΕΟΡΑΣΗΣ | Οι ταινίες της ημέρας | Παρασκευή 13 Νοεμβρίου 2015


Το έργο των εργαστηρίων του ΕΚΠΑ στην αντιμετώπιση της πανδημίας - News Biz\nΑρχική ΕΛΛΑΔΑ Το έργο των εργαστηρίων του ΕΚΠΑ στην αντιμετώπιση της πανδημίας\nΟ πρύτανης του ΕΚΠΑ, καθηγητής Θάνος Δημόπουλος και ο πρόεδρος της Ιατρικής Σχολής του ΕΚΠΑ, καθηγητής Πέτρος Σφηκάκης, τονίζουν ότι συγκεκριμένα εργαστήρια ήταν εξαρχής στο επίκεντρο των δράσεων, καλύπτοντας τις διαγνωστικές ανάγκες πολλών νοσοκομείων και κέντρων υγείας ευρύτερων γεωγραφικών περιοχών με μοριακές εξετάσεις κλινικών δειγμάτων για την ανίχνευση του νέου κορωνοϊού με τη μέθοδο real-time RT-PCR. Τα εργαστήρια είναι εξοπλισμένα με υψηλής τεχνολογίας αναλυτές, που προήλθαν κυρίως από δωρεές και έχουν αναλύσει εκατοντάδες χιλιάδες δείγματα μέχρι σήμερα.\nΗ Εργαστηριακή Μονάδα Μοριακής και Κυτταρικής Γήρανσης και Καρκινονογένεσης του Τμήματος Βιολογίας του ΕΚΠΑ έχει συμμετάσχει σε μελέτες για την παρουσία αντισωμάτων έναντι του ιού SARS-CoV-2, την ανάπτυξη ανοσο-δοκιμών έναντι πολλαλών αντιγόνων του SARS-CoV-2 αλλά και άλλων συγγενών κορωνοϊών, την ανάπτυξη μεθοδολογίας για την ανίχνευση γενετικού υλικού SARS-COV-2 σε λύματα, και την καταγραφή της γονιδιακής έκφρασης σε ανθρώπινα κύτταρα/ιστούς των παραγόντων επιμόλυνσης ανθρωπίνων κυττάρων από τον ιό SARS-CoV-2. Επίσης, συμμετέχει σε μελέτες που αφορούν σε δείγματα περιφερικού αίματος από εμβολιασθέντες με εμβόλια Pfizer-BioNTech, AstraZeneca, καθώς και από νοσηλευόμενους ασθενείς με COVID-19.\nΗ ομάδα διαθέτει: Δυνατότητα μελέτης ανθρωπίνων γονιδιών που σχετίζονται με τη μολύνση των ανθρωπίνων κυττάρων από τον ιό SARS-CoV-2 και με την παθολογία της νόσου COVID-19. Δεδομένα για την επίδραση μικρών μορίων στην έκφραση των παραπάνω ανθρωπίνων γονιδίων αλλά και σε κυτταρικούς μηχανισμούς που σχετίζονται με την επιμόλυνση ανθρωπίνων κυττάρων από τον ιό SARS-CoV-2. Δοκιμές για μελέτη εξουδετερωτικών αντισωμάτων έναντι του SARS-CoV-2, ειδικών αντισωμάτων έναντι ιϊκών πρωτεϊνών, ιντερλευκινών, κ.λπ. Bιοτράπεζες βιολογικού υλικού, το οποίο έχει συλλεχθεί (ή συλλέγεται) στο πλαίσιο των παραπάνω μελετών.\nΠροηγούμενο άρθροΔημοσκόπηση: Οι νέοι στην Ευρώπη ανησυχούν περισσότερο για το κλίμα παρά για την πανδημία


«Ρεβανί της Μαίρης» θα φτιάξουμε σήμερα φίλες μου. Πώς λέμε «ρεβανί Βεροίας»; Κάτι τέτοιο, αλλά κατά πολύ ευκολότερο, κατά πολύ νοστιμότερο και με σίγουρη επιτυχία.\nΤο έχω βαφτίσει «ρεβανί της Μαίρης», γιατί τη συνταγή μου την έδωσε προ αμνημονεύτων ετών η φίλη μου η Μαίρη που είναι καλονοικοκυρά και φτιάχνει με τα χεράκια της θαύματα.\nΣυνηθίζω λοιπόν να δίνω στις συνταγές μου τα ονόματα των φιλενάδων και των γνωστών, που έχουν την καλοσύνη και μου τις εμπιστεύονται.\nΗ συνταγή για το «ρεβανί της Μαίρης», γίνεται γρήγορα και αρέσει πολύ. Τη φτιάχνω χρόνια και πολύ συχνά μάλιστα γι’ αυτό μπορώ με βεβαιότητα να σας εγγυηθώ τη «σίγουρη επιτυχία» που σας ανέφερα προηγουμένως.\nΤο ρεβανί είναι γλυκό που αρέσει πολύ. Το συναντάμε σε όλη την Ελλάδα και σε όλη σχεδόν τη Μεσόγειο με διάφορα ονόματα. Η προέλευσή του είναι τούρκικη και έχει και εκεί την ίδια ονομασία.\nΣτις Αραβικές χώρες το αποκαλούν “μπάσμπουσα”.\nΣυνοδεύει άριστα τον καφέ ή το τσάι, αλλά και σκέτο, ή με μια μπαλίτσα παγωτό στο πλάι, είναι μούρλια.\nΑν σας αρέσει το ρεβανί ή τα γλυκά γενικότερα δείτε και τη συνταγή για ρεβανί αλλιώτικο με σιρόπι… γάλακτος.\n1½ κούπα σιμιγδάλι χονδρό ή ψιλό\n2 κεσεδάκια γιαούρτι πρόβειο ή αγελαδινό (χωρίς την πέτσα)\nΑνακατέψτε τα στερεά, σιμιγδάλι, αλεύρι, μπέικιν πάουντερ και κοσκινίστε τα να αναμιχθούν, να αλαφρύνουν, να γίνουν όλα μαζί ένα αφράτο βουναλάκι…\nσιμιγδάλι + αλεύρι + μπέικιν πάουντερ\nΧτυπήστε ελαφρά με το σύρμα ή με το πηρούνι τα αυγά. Μπορείτε να τα βάλετε στο μούλτι και να τα φέρετε δυο-τρεις γύρες.\nΡίξτε το γιαούρτι σε λεκανίτσα και ανακατέψτε το με τη σόδα. Σε λίγο θα αρχίζει να αφρίζει.\nΤότε προσθέστε τη ζάχαρη, τα χτυπημένα αυγά και στο τέλος το μίγμα του αλευριού με το σιμιγδάλι…\nΑνακατέψτε απαλά να ομογενοποιηθούν τα υλικά και ρίξτε το μίγμα στο βουτυρωμένο ταψί.\nΑπλώστε ομοιόμορφα με ένα κουτάλι για έχει το γλυκό το ίδιο πάχος σε όλη την επιφάνεια. Ψήστε σε προθερμασμένο φούρνο, στις αντιστάσεις, στους 180 βαθμούς για 45 λεπτά περίπου…\nΌσο το γλυκό ψήνεται, εσείς φτιάξτε το σιρόπι.\nΒάλτε όλα τα υλικά σε κατσαρόλα και όταν αρχίσει ο βρασμός μετρήστε 5-7 λεπτά.\nΜόλις βγάλετε το γλυκό από τον φούρνο σιροπιάστε το ρίχνοντας το σιρόπι όπως είναι ζεστό, με μεγάλη κουτάλα, σε όλη την επιφάνεια του γλυκού…\nΑφήστε να απορροφήσει το σιρόπι καλά και σερβίρετε με μια αφράτη μπάλα παγωτού και ζήστε την απόλαυση..!\nΚαλή επιτυχία φίλες μου και φροντίστε ότι κάνετε, από το πιο απλό μέχρι το πιο σύνθετο, να το κάνετε από καρδιάς γιατί όπως έλεγε και η γιαγιά Αθηνά: «Ο άνθρωπος που δουλεύει με τα χέρια είναι εργάτης. Αυτός που δουλεύει με τα χέρια και το μυαλό είναι τεχνίτης. Αυτός που δουλεύει με τα χέρια, το μυαλό και την καρδιά του, είναι καλλιτέχνης…».\nΠροηγούμενο άρθρο Λαγκίτες (Αρβανήτοβλάχικα Πέτουλα)


Αύξηση ρεκόρ των ηλικιωμένων στην Ελλάδα\nWednesday, 1 October 2014 13:46\nΤην πρώτη θέση μεταξύ των κρατών-μελών της Ευρωπαϊκής Ένωσης σε γηράσκοντα πληθυσμό κατέχει η Ελλάδα, με ποσοστό αύξησης 21,4%, έναντι 17,2% του ευρωπαϊκού μέσου όρου. Τα άτομα ηλικίας άνω των 65 ετών στη χώρα μας αναλογούν σήμερα στο 14% του πληθυσμού και σύμφωνα με τις προβλέψεις το 2020 θα είναι άνω του 20%, ενώ το 2030 στο 30%.\nΗ δημογραφική γήρανση -κοινή σε όλες τις δυτικού τύπου χώρες- οφείλεται αφενός μεν στην επιμήκυνση του μέσου όρου επιβίωσης, αφετέρου δε στην ολοένα και μεγαλύτερη υπογεννητικότητα.\nΜε αφορμή την 1η Οκτωβρίου, Παγκόσμια Ημέρα των Ηλικιωμένων, η Ελληνική Γεροντολογική και Γηριατρική Εταιρεία επισημαίνει ότι, η γήρανση του ελληνικού πληθυσμού αλλά και της Ευρώπης γενικότερα, προκαλεί προβλήματα ιατρικά, κοινωνικά, οικογενειακά, οικονομικά, ασφαλιστικά, και άλλα, που θα προσλάβουν εκρηκτικές διαστάσεις στις προσεχείς δεκαετίες.\nΗ γήρανση κοστίζει ακριβά στο σύστημα Υγείας\nΥπολογίζεται ότι στη χώρα μας τα άτομα ηλικίας άνω των 65 ετών, αν και αποτελούν το 14% του πληθυσμού, καταναλώνουν δυσανάλογο ποσοστό των κρατικών πόρων για την Υγεία.\nΠιο αναλυτικά, από τους ηλικιωμένους ασθενείς που νοσηλεύονται σε γενικά νοσοκομεία το 40% είναι χειρουργικοί ασθενείς. Τα άτομα άνω των 70 ετών, ενώ αποτελούν το 10% του πληθυσμού, απασχολούν το 50% των νοσοκομειακών κλινών και ειδικότερα το 25% των κλινών για οξέα περιστατικά. Οι υπερήλικες καλύπτουν το 25% των συνολικών ημερών νοσηλείας στα νοσοκομεία, αφού το 70% των υπερηλίκων έχουν περισσότερες της μιας συνοδούς νόσους. Επίσης το 25% των υπερηλίκων παίρνουν περισσότερα από πέντε φάρμακα.\nΑπό άνοια πάσχουν 150.000-200.000 ασθενείς στη χώρα μας και λόγω της φύσης της νόσου συμπάσχει και ανάλογος αριθμός οικογενειών. Ο αντίστοιχος αριθμός για την Ευρώπη ανέρχεται σε 10.000.000, ενώ παγκοσμίως καταγράφονται 44.000.000 ασθενείς.\nΗ κολπική μαρμαρυγή (η πιο συχνή μορφή καρδιακής αρρυθμίας) παρατηρείται σε ποσοστό 5% στα άτομα ηλικίας άνω των 65 ετών και σε 10% στους υπερήλικες άνω των 80 ετών και αποτελεί το κύριο αίτιο θρομβοεμβολικών αγγειακών εγκεφαλικών επεισοδίων. Στην Ελλάδα καταγράφονται πάνω από 500 αγγειακά εγκεφαλικά επεισόδια κάθε χρόνο.\nΤέλος, οι περισσότερες μορφές καρκίνου διαγιγνώσκονται σε ηλικιωμένα άτομα, με αποτέλεσμα να αποτελούν την πρώτη αιτία θανάτου στο άτομα 65-74 ετών και η δεύτερη αιτία θανάτου μετά τα 75 χρόνια, παγκοσμίως.\nΗ Ελληνική Γεροντολογική και Γηριατρική Εταιρεία σημειώνει ότι, παρά την επικρατούσα άποψη ότι οι προληπτικές εξετάσεις για καρκίνο στα άτομα τρίτης ηλικίας στοιχίζουν δυσανάλογα στο Σύστημα Υγείας σε σχέση με το πιθανό όφελος, αυτό δεν ισχύει, διότι η έγκαιρη διάγνωση του καρκίνου σημαίνει: λιγότερες βαριές χειρουργικές επεμβάσεις, λιγότερες χημειοθεραπείες και ακτινοθεραπείες, λιγότερες ημέρες νοσηλείας και τελικά προσφέρει μεγάλες πιθανότητες ίασης ή μακρότερης επιβίωσης με ικανοποιητική ποιότητα ζωής.


Αρχαίος και Αρχέγονος Ανατολικός Τύπος των Μισραΐμ και Μέμφις - Γυναικείος Τύπος\nΚείμενα Τ. Κοτζαμάνη\nΛειτουργία - Links\nΓυναικείος Αιγυπτιακός Τύπος Υιοθεσίας\n«Aδελφέ μου, αυτά τα γάντια προορίζονται για τη γυναίκα η οποία αντιπροσωπεύει την τέλεια αντίθετη πολικότητά σου, δηλαδή τη σεληνιακή».\n(Από τη μύηση Τέκτονα στον Αρχαίο και Αρχέγονο Ανατολικό Τύπο Misraim και Memphis.)\n«Προσφέρετε αυτά τα γάντια στον Άνδρα της εκτιμήσεώς σας και της στοργής σας».\n(Από τη μύηση Τεκτονίδας στον Γυναικείο Αιγυπτιακό Τύπο Υιοθεσίας του Αρχαίου και Αρχέγονου Ανατολικού Τύπου Misraim και Memphis.)\nΤιμώντας και αποδίδοντας σεβασμό στις Γυναίκες ο Αρχαίος και Αρχέγονος Ανατολικός Τύπος Μισραΐμ και Μέμφις, διατηρεί γι αυτές, ξεχωριστές Στοές όπου με τα ανάλογα Τυπικά (που συντηρήθηκαν από τον Τύπο του Μισραΐμ ο οποίος αφυπνίσθηκε στη Βενετία το 1801, τα οποία ήσαν εμπνευσμένα από τον Αιγυπτιακό Τύπο του Καλιόστρο), εργάζεται επιδιώκοντας τη βελτίωση και την ενίσχυση του χαρακτήρα μέσω του οποίου βελτιώνει ολόκληρη την ανθρώπινη αδελφότητα.\nΟ Αρχαίος και Αρχέγονος Ανατολικός Τύπος Μισραΐμ και Μέμφις, δεν πιστεύει στην ομαδική μύηση, και δεν πιστεύει επίσης στη μικτή μύηση. Η Γυναικεία φύση επιβάλλει διαφορετικές λειτουργίες από αυτές των ανδρών. Η Γυναικεία μύηση είναι Σεληνιακή ενώ η Ανδρική Ηλιακή. Στις Γυναικείες Στοές παρίσταται πάντοτε άνδρας (ήλιος), που πρέπει να φέρει υψηλό βαθμό του Τύπου, ο οποίος και είναι ο φορέας του φωτός προς τις Γυναίκες (Σελήνες).\nΟ Γυναικείος Τύπος, όντας σε ύπνο περισσότερο από έναν αιώνα, αφυπνίσθηκε οριστικά κατά το χειμερινό ηλιοστάσιο του 1971 από τον τότε Αυτοκράτορα Κυρίαρχο Μεγάλο Γενικό Ιεροφάντη του Αρχαίου και Αρχέγονου Αιγυπτιακού Τύπου Μισραΐμ και Μέμφις Gastone Ventura 33° 90° 97°.\nΟ Γυναικείος Αιγυπτιακός Τύπος Υιοθεσίας και στα δυο ημισφαίρια εξαρτάται από τον Αυτοκράτορα, Κυρίαρχο Μεγάλο Γενικό Ιεροφάντη, Κυρίαρχο Γενικό Μεγάλο Διδάσκαλο, ο οποίος βοηθάται στο έργο του συνεργαζόμενος με την Έξοχη Μεγάλη Διδασκάλισσα -Βασίλισσα του Σαββά, η οποία διορίζεται απ' τον ίδιο, και η οποία επιλέγεται μεταξύ των Αδελφών Τέλειων Αιγυπτίων Διδασκαλισσών.\nΟ «Αιγυπτιακός Γυναικείος Τύπος Υιοθεσίας», έχει τέσσερις Μυητικούς (1°, 2°, 3°, 4°) και δύο Διοικητικούς βαθμούς (5°, 6°).\nΣτο βαθμό 1° η «Αιγυπτία Μαθήτρια» οφείλει να μάθει να μελετά και να χειρίζεται τα στοιχεία που θα τη βοηθήσουν να αφυπνίσει τα δικά της γυναικεία προσόντα. Οφείλει, επίσης, να μάθει να διαλογίζεται στον εαυτόν της, και κυρίως στην προσωπικότητά της. Οφείλει να γνωρίζει την παράδοση και τις παραδοσιακές αξίες.\nΣτο βαθμό 2° η «Αιγυπτία Εταίρα» εισέρχεται στον αλχημικό ερμητισμό διαμέσου των συμβόλων του δένδρου και του όφι. Παραδοσιακά, αυτά τα σύμβολα είναι συνδεδεμένα με το γυναικείο στοιχείο και αναδύονται από το μύθο της Εύας και της Εδέμ.\nΣτο βαθμό 3° η «Αιγυπτία Διδασκάλισσα» θα προετοιμασθεί να ζήσει, μέσα από τη μύηση στο βαθμό της Διδασκάλισσας, όλο τον πόνο και όλη τη χαρά που θα αναβλυσθεί από το μύθο της Ισιδας και του Οσίριδος. Είναι δια μέσου της Εύας η οποία έγινε Ισις που ο Αδάμ-Όσιρις αναγεννάται και, αυτή τη φορά, με πλήρη πνευματική ρώμη. Επιτέλους η Εύα αναλαμβάνει ολοκληρωτικά τη λειτουργία της κατόχου της ηρωϊκής αφοσίωσης εντός της πληρότητας της δικής της θηλυκής πνευματικότητας, εξαγοράζοντας τα λάθη στην Εδέμ. Για τη ματαιότητα και την επιπολαιότητα της Εύας «έπεσε» η ανθρωπότητα. Για την αφοσίωση και τη βαθειά αγάπη της Ίσιδας η ανθρωπότητα θα σωθεί.\nΣτο βαθμό 4° η «Τέλεια Αιγυπτία Διδασκάλισσα» θα πρέπει να αφιερώσει τις ενέργειές της στη μελέτη της Καμπαλά. Αυτός είναι ένας βαθμός που απαιτεί μεγάλη προσοχή και κυρίως, σεμνότητα από τη στιγμή που σε αυτόν το βαθμό η γυναίκα αποκτά ένα συγκεκριμένο γνωστικό άνοιγμα, το οποίο θα μπορούσε να αφυπνίσει εντός της την έπαρση και την επιθυμία ισχύος. Εάν αυτό συμβεί, τότε όλη η μυητική διαδρομή χάνεται. Μόνον η Σεμνότητα θα μπορέσει να φέρει το Εργο σε επίτευξη !\nΟ βαθμός 5° προορίζεται για την ανά κράτος Εθνική Μεγάλη Διδασκάλισσα και ο 6° για την Παγκόσμια Μεγάλη Διδασκάλισσα, η οποία φέρει τον τίτλο «Βασίλισσα του Σαββά» σε ανάμνηση των επιλογών του Cagliostro.\nMarconis de Négre\nMarco Egidio Allegri\nOttavio Ulderico Zasio\nCopyright © Misraim Memphis | Με Επιφύλαξη Παντός Δικαιώματος


Τα 10 καλύτερα ξενοδοχεία κοντά σε: σιδηροδρομικό σταθμό Kuroiso\nΤα καλύτερα ξενοδοχεία κοντά σε: σιδηροδρομικό σταθμό Kuroiso, Nasushiobara\n1.260 από 2.692 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: σιδηροδρομικό σταθμό Kuroiso\n0,3 χλμ. από σιδηροδρομικό σταθμό Kuroiso\n1,8 χλμ. από σιδηροδρομικό σταθμό Kuroiso\n5,6 χλμ. από σιδηροδρομικό σταθμό Kuroiso\n5,5 χλμ. από σιδηροδρομικό σταθμό Kuroiso\n8,0 χλμ. από σιδηροδρομικό σταθμό Kuroiso\n9,0 χλμ. από σιδηροδρομικό σταθμό Kuroiso\n9,4 χλμ. από σιδηροδρομικό σταθμό Kuroiso\n10,6 χλμ. από σιδηροδρομικό σταθμό Kuroiso\n11,2 χλμ. από σιδηροδρομικό σταθμό Kuroiso


Grizo & Prasino Βιολογικό Βότανο Mamaka - Treat the Mama\nGrizo & Prasino Βιολογικό Βότανο Mamaka\nΓια αυτές που θέλουν να πίνουν ένα ρόφημα γευστικό, στο δικό τους 5λεπτο.\nΓια όσες προσπαθούν να αυξήσουν την παραγωγή του γάλακτος και ανησυχούν αν τρώει αρκετά το μωρό τους.\nΓια εκείνες που διψούν διαρκώς και το νερό τους φαίνεται βαρετό.\nΓια τις φίλες που ψάχνουν το τέλειο δώρο για την κολλητή τους που γέννησε.\nΓια το σύντροφο που θα πάρει το μωρό αγκαλιά και θα προσφέρει μία ζεστή κούπα.\nΓια όλους εσάς το Γκρίζο & Πράσινο έφτιαξε αυτό το βοτανικό μίγμα θηλασμού με μαραθόσπορο, λουίζα, τσουκνίδα και πορτοκάλι.\nΠοιός είπε ότι δεν υπάρχει βοτανικό τσάι θηλασμού με ωραία γεύση;\nΠρόταση: Να πίνει η “mamaka” 1 με 3 φλιτζάνια την ημέρα, σε συνεννόηση με τη σύμβουλο θηλασμού ή το γιατρό της.\n40γρ ~ 16 φλιτζάνια\n~ Η τσουκνίδα είναι ένα ιδιαίτερα θρεπτικό-δυναμωτικό βότανο που συστήνεται για τις έγκυες και τις θηλάζουσες λόγω των βιταμινών (Β, C, A, K) και των ιχνοστοιχείων (κάλιο, σίδηρο, μαγνήσιο, ασβέστιο κ.α.) που περιέχει. Θεωρείται ότι τονώνει την παραγωγή του μητρικού γάλακτος και παράλληλα το εμπλουτίζει με θρεπτικά συστατικά.\n~ Ο μαραθόσπορος είναι ένα από τα πιο διάσημα γαλακταγωγά. Πλούσιος σε ασβέστιο, βιταμίνη C και φλαβονοειδή, που συνδυάζεται άριστα με τα άλλα γαλακταγωγά βότανα.\n~ Η λουίζα χρησιμοποιείται παραδοσιακά από θηλάζουσες στη Λατινική Αμερική για να σταθεροποιήσει τη ροή του γάλακτος. Ως μυοχαλαρωτικό βοηθάει τη μαμά να χαλαρώσει και να απολαύσει τη διαδικασία.\n~ Το πορτοκάλι δεν έχει κάποια σχετική με το μητρικό γάλα ιδιότητα,έχει όμως τη σπιρτάδα των εσπεριδοειδών και δίνει στο βοτανικό ρόφημα super ωραία γεύση.\nΚωδικός προϊόντος: 905 Κατηγορίες: Για τη μαμά, Εγκυμοσύνη & Θηλασμός\nΜάρκες:Grizo & Prasino\n100% βιολογική τσουκνίδα\n100% βιολογικός μαραθόσπορος\n100% βιολογική λουίζα\n100% βιολογικά κομμάτια πορτοκαλιού